text:
Dande
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Dande ta un cantica y un ritmo di origen Africano cu ta wordo toca na Aruba den temporada di fin di aña cas pa cas na forma di serenata.
Historia[editá | editá fuente]
E historia di dande ta wordo conta den diferente manera, pero e pregunta ta keda di unda a bin cu Dande. Algun ta bisa cu e origen di dande ta e tambu cu catibonan for di Corsou cu a bay biba na Aruba. E dande, ku originalmente tabata dande di tambu tin tur e caracteristicanan di musica africano cu nos ta topa den Caribe. Probablemente e custumber di cana cas pa cas a nace despues cu catibonan a haña nan libertad na Aruba aña 1863.
E instrumentonan cu ta wordo uza hopi bes tabata wiri y tambor. Pa finalisa den e grupo, 1 cantante ta compaña e instrumentonan. Chapi tambe a wordo uza pa haci e ritmo di dande, di cua tabata manera un wiri.
E unico grupo na Aruba cu ta toca awendia e dande di tambu ta e grupo "Sodo y Cuero".
Despues di tiro e grupo di dande tabata sali bay toca unda cu nan tabata stop te dia di tres Rey. Esaki ta kiermen cu pa casi 1 siman nan no tabata yega cas. Esaki ta pasobra antes e casnan tabata ta hopi leu di otro y e grupo mester a cana hopi. Tin tabata bay cu burico pa asina por a yega na diferente cas canta. Asina cu nan yega na e cas, e porta ta sera y nan ta cuminsa canta. Ora cu doño di cas habri porta y invita nan pa drenta, e ora nan ta haci esey. Prome cu e cantica termina e grupo ta bay pafo, unda cu despues e doño di cas ta invita nan pa asina duna nan algo. E bieunan tabata conta cu nan tabata contento di mira hobennan yega cas pa canta.
E prome dande graba na Aruba riba disco 78 tabata na aña 1954. Esaki tabata e dande di "Mo Tito y su Conhunto Folklorico Arubano". E promer cantante di e dande pa Conhunto Folklorico Arubano y riba disco 78 ta su ruman homber Leoncio "Mo Joonchi" Rudolf Croes (tata di Maiky Croes y abuelo di Hildward Croes). E studio di grabacion, "Aruba Recording Company" (A.R.C) tabata di Padu Lampe y Rufo Wever, cu tawata carga e seyo di "Padu".
Otro agrupacionnan popular di dande ta Grupo di Betico (Betico y su grupo) y Vicente Tromp y su Tipico del Campo.
Letranan di Dande[editá | editá fuente]
E cantante ta canta e cabes di cas, antes tabata e homber pero awo por ta e muhe, despues e casa y yiunan. E letranan di dande ta sagrado. Dande ta un mensahe di Dios pa e cas y famia. Antes e letranan di dande ta pidi bendicion na humildad, cosecha y hopi mas. Pero awendia como cu dande a bira mas moderno e letranan tambe ta cambia. E ritmo di dande ta uno suave y no lihe manera ta wordo toca durante festival. E letranan di dande tin di haber cu humildad, y no pa hinca politica den dje.
Ehempel:
Refrein
Ay nobe
Oh Dande bon aña nobo tur mi shonnan
Oh Dande specialidad di aña nobo
Oh Dande prosperidad di aña nobo
Oh Dande bendicion di aña nobo
Oh Dande bendicion a yega bo porta
Oh Dande lanta ariba ricibie'le
Oh Dande ricibi bo aña nobo
Oh Dande aña nobo y bida nobo
Oh Dande ma bin pa saluda bo
Oh Dande lanta 'riba saluda nos
Oh Dande Biba biba aña nobo
Oh Dande Biba biba aña nobo
Dande a bira mas moderno[editá | editá fuente]
Poco poco Dande a cuminsa bira mas moderno, unda cu mas instrumento a cuminsa ta wordo uza, pero e palabranan tambe ta wordo cambia. Algun di e instrumentonan aki ta cuatro, violin, maraca, mandolin, guitara, acordeon of marimba, pero no instrumentonan electronico.
Dunamento di placa[editá | editá fuente]
Den pasado despues cu e gruponan a caba di canta nan ta wordo invita pa e doño di cas pa drenta paden pa asina nan haya sea un drigidek of algo otro pa compaña e grupo durante nan paranda. Tambe nan tabata ricibi un kelki chikito di ginger. Pero poco poco, esaki a cambia y awor ora e cantante ta canta e persona y dun’e bendicion e famia ta pone placa den e sombre di e cantante.
Festival di Dande[editá | editá fuente]
Na aña 1973, tabata tin varios persona preocupa cu e hecho cu e tradicion di dande tabata bayendo perdi.
Door di esaki a tuma e iniciativa pa cuminsa organisa un festival di dande. Awendia tur aña na Aruba tin un festival di dande den cua ta scohe un Rey y ultimo añanan tambe un Reina di Dande.
Dande a gana enorme popularidad e ultimo cuarenta aña. E festival di Dande aki ta wordo organisa tur aña bao iniciativa di Sr. Harry Croes, caminda ta corona e Rey y Reina di Dande. Apesar cu hopi ta keha cu e Dande a bira mas comercial, awendia ainda tin e tocamento di cas pa cas. Desde 2001 ta organisa tambe e categoria infantil y hubenil den un festival apart. Popular cantantenan di dande y ganadornan di festival di Dande:
- Edjean Semeleer, ganador varios bes di e festival di Dande. Corona como "Rey di Reynan".
- Vicente Tromp y su Tipico del Campo, ganadornan varios bes di e festival di Dande.
- Oslin Trimon, a gana e festival na un edad hopi hoben.
- Jeffrey Kelly, ganador varios bes di festival di Dande.
- Robert Maduro (y su alma folklorico), ganador varios bes di festival di Dande.
- Gilbert Feliciano, ganador varios bes di festival di Dande.
Corsou[editá | editá fuente]
Na Corsou antes tabata canta un tambu cu e siguiente texto:
Inobo dande, bon aña dande.
Awe ta dia hunga laga bai.
Inobo dande, ana nobo a drenta tera.
Inobo dande.' Bo mama dande"
Bo wela" dande dande"'
Pues na Corsou tambe tabata conoce dande antes. No ta conoci cu tabatin un forma di dande na Boneiro antes.


c: text/html

text:
Stichting Musica ta invita pueblo di Aruba pa bin goza di e ultimo anochi prefinal di Aruba Caiso & Soca Monarch 2023!
Despues di dos siman exitoso di Prefinals, pa loke ta trata e festival di mas grandi di Aruba, Stichting Musica ta den pleno preparacion pa e ultimo anochi prefinal cu lo tuma lugar na Centro di Bario Brazil riba diasabra, 26 di november 2022.
Anticipacion ta halto pa e presentacion di e ultimo 4 bandanan y Stichting Musica ta hopi agradecido na cada un di e centro di bario nan cu a habri nan porta pa e festival. Te cu awor, e ambiente tabata sumamente ameno y e artistanan participante a desplega hopi energia, talent, composicion y areglonan bon prepara y presenta, riba escenario. E organisacion no ta spera nada menos di e artistanan y bandanan cu lo participa diasabra awor na Centro di Bario Brazil, cual ta:
MUSICAL TIME cu 2 participante (1 caiso, 1 soca)
1. Ronald “King Chicho” Kock cu su Caiso: A Different Culture (composita y aregla pa: Roland Kock)
2. Roy “Long Roy” Illis cu su Soca: Take Of We Stress (compositor: Roland Kock / areglo: Musical Time)
HOT ONES BAND cu 3 participante (2 caiso, 2 soca)
1. Soilo “Lord Lally” Sanchez cu su Caiso: One Blessed Island (compositor: Soilo Sanchez / areglista: Emil Krozendijk)
2. Tanya “Queen T” Granger cu su Soca: It In We (compositor: Angelo Richardson / areglista: Emil Krozendijk)
3. Angelo “The Soca Mafia” Richardson cu su Caiso: It’s Up To Us y su Soca: I’m On My Way (ambos composita pa: Angelo Richardson y aregla pa: Emil Krozendijk)
AZUCAR cu 2 participante (1 caiso, 2 soca)
1. Robert “Mr. Culture” Maduro cu su Caiso: What If y su Soca: Wait For Me (ambos composita pa: Robert Maduro y aregla pa: Mark Maduro)
2. “Mighty Whopper”, Robert Maduro Jr., cu su Soca: It’s About Time (composita pa: Robert Maduro y aregla pa: Mark Maduro)
GROOVE MASTERS cu 2 participante (1 caiso, 2 soca)
1. Travis “Tip Toe” Tucker cu su Soca: Free Again (composita pa: Groove Masters / areglista: Markkeys Maduro)
2. Mervin “Blacky” Baptist cu su Caiso: No Money Business y su Soca: Ah Got This Feeling (ambos composita pa: Groove Masters y aregla pa: Markkeys Maduro).
Un total di 4 banda, 9 participante, 7 Soca y 5 Caiso lo wordo presenta riba e di tres y ultimo anochi di prefinals na Centro di Bario Brazil.
Pa solamente 20 floriin di entrada, pueblo di Aruba por bin presencia y apoya e produccionnan mas nobo di Musical Time, Hot Ones Band, Azucar y Groove Masters. Portanan lo ta habri desde 7:30 PM y e evento mes lo cuminsa 8 PM riba dia 26 di november 2022.
Stichting Musica ta gradici e partners di Aruba Caiso & Soca Monarch pa nan aporte: Setar NV, Aruba Bank y Balashi. Y tambe ta sumamente contento cu e sosten di Departamento di Cultura, Telearuba y Elite Productions & Entertainment. Bishita e Facebook page di Stichting Musica pa keda na altura di tur updates y informacion relata na Aruba Caiso & Soca Monarch 2023!
Tickets ta obtenibel via Pay.AW y tambe na Citgo Boulevard, Citgo Palm Beach, Citgo Santa Cruz y Citgo Essoville.

robotstxt: allowed

filter: keep


text:
Trabounan ta den ful swing aya na banda bou den area di Soto relashoná ku drechamentu di Kaya “Johan Statius van Esp” i tambe e kaminda ku ta kore for di hòfi mango na Sta Cruz pa Lagun kaminda ku aktuálmente a kaba di kita e asfalt bieuw(vreeswerk)pa sigui ku ponementu di un kapa nobo di asfalt.
Kaya “Johan Statius van Esp” ta e kaya ku ta kore di “Koningin Juliana boom” pa retònde wiri.
Un petishon un biaha mas ta bai na tur habitante di e dushi pueblo di banda bou pa tene un tiki PASENSHI ku e trabounan aki.
Pronto despues di e trabounan aki pueblo di banda bou PORFÍN lo por disfruta atrobe di algun karetera nobo despues di tantu aña warda.
Danki pa e komprenshon i koperashon di boso parti.


text:
Cientifico ta ta den alerta maximo y ta adverti cu Amazonas ta precipitando te cu un temporada destructivo di candela. Parti di Brasil, y su selva tropical ta pasando pa secura y carga cu leña pa sende candela despues di deforestacion na 2020.
Experto ta bisa cu region ta cada bes mas seco y cu investigadornan ta monitorea Amazonas y a detecta un serie di candela grandi pa e aña aki.
E prome candela a sucede na 2021 un siman prome cu aña pasa, segun Matt Finer, specialista den investigacion di organisacion di Amazon Conservation. E condicion di secura generalisa na 2021 ta un señal preocupante di e riesgo di candela por afecta un gran parti di Zuid America.
E presidente di Brasil, Jair Bolsonaro, a enfrenta cu condena den e pais y stranhero pa su maneho di e crisis di deforestacion na Amazona. E deforestacion combina pa secura ta pone Amazonas den un luga ‘di polvo’.
E yobida a provoca inundacion na curason di Amazonas luna pasa, e secura extremo ta afectando parti di zuid di Amazonas y region cerca, segun Paulo Brando, profesor asistente y cientifico di Universidad di California-Irvine.


text:
Merca ta expulsa diplomatico ruso y ta impone sancion pa pirateria informatica. E gobierno ta haci anuncio cu e sancion ta contra decena di compania y persona responsabilisa na Kremlin pa interferencia di eleccion presidencial aña pasa y cyberattack cu agencia federal.
Medida radical ta destina pa castiga Russia pa nan accion, segun funcionario di Merca, ta afecta e nucleo di democracia mericano y disuadi actonan den futuro pa impone costo economico na Moscu, incluyendo e capacidad di fiamento di placa.
E sancion contra seis compania ruso cu ta sostene esfuerso cibernetico di pais ta representa e prome medida di represalia contra Kremlin pa e atake conoci pa violacion di SolarWinds.
E atake di un agencia di inteligencia di Russia cu yama SVR, cu operacion di recopilacion di inteligencia no ta frecuente, funcionario a bisa cu ta dicidi pa actua den intrusion na compania priva.
Merca tambe a anuncia sancion na 32 persona y cu ta acusa di purba interferi na eleccion presidencial aña pasa, incluyendo mediante di difusion di desinformacion.
E accion ta señala un linea mas duro contra Putin. E di dos medida aki, ta e di dos mas importante den e politica exterior den administracion di president Joe Biden, kende a anuncia di retira tur tropa for di Afganistan. Te cu awo, Biden tabata centralisa na e pandemia y economia di e pais.


text:
Presentashon na Centraal Georganiseerd Overleg in Ambtenarenzaken (CGOA) riba struktura di Organisashon di Impuesto Nobo (NBO)
WILLEMSTAD, 24 di sèptèmber 2020 – Durante e enkuentro di CGOA ku a tuma lugá awe mèrdia den sala di reunion grandi den edifisio di PWFC, Minister di Finansa sr. Kenneth Gijsbertha, kompañá pa su tim di konseheronan, a duna un presentashon riba e plan pa riba término korto lanta un organisashon di impuesto nobo (Nieuwe Belastingorganisatie, NBO).
E NBO lo konsistí di ofisina di Ontvanger, Inspekshon di Impuesto i Stichting Belasting Accountantsbureau (SBAB) basá riba e nesesidat pa yega na un organisashon di impuesto integrá, mas moderno, efektivo i efisiente ku ta kumpli ku norma i eksigensianan moderno.
Durante e presentashon, e tim di Finansa a bai den liñanan grandi riba e struktura ku e ta vislumbrá pa ku e NBO ku básikamente ta basá riba plannan ku tabata eksistí kaba i a enfatisá e importansia di e restrukturashon aki pa por garantisá un mihó ‘compliance’ di parti di pagadónan di impuesto i entradanan struktural pa gobièrnu.
E NBO lo tin ku drenta na vigor dia 1 di yanüari 2021. Komo ku ta trata di un proseso di reorganisashon di servisionan di gobièrnu, esaki lo tin konsekuensianan pa ku posishon hurídiko di esnan ku aktualmente ta laborá na ofisina di Ontvanger, Inspekshon di Impuesto i SBAB. Ta den e kuadro ei a opta pa informá CGOA riba e plannan.
Despues di e presentashon a kumbiní ku lo instituí mas pronto ku ta posibel un grupo di trabou ku lo konsistí di representantenan di Ministerio di Finansa, HRO i di e organisashonnan sindikal representá den CGOA.
Riba e foto: un bista riba e enkuentro


text:
KRALENDIJK – Tin un grabashon ta sirkulá di un mener den un situashon deplorabel. Radio Live 99.9 FM relashoná ku e asuntu di video di un suidadano ku tabata biba den un situashon deplorabel, a papia ku diputado Nina den Heyer. Diputado den Heyer a menshoná ku ta trata di un video ku a bai riba media sosial, i simplemente kier a hasi mal uso di esaki. “Bèrdat tin un video ta sirkulá riba media sosial loke no ta un grabashon aktual. Algun persona a usa e video, ku mal intenshon. Pa pinta Boneiru malu na Kòrsou i Aruba. Pa privasidat di e famia no ta bai den detaye di e kaso. Ke rekordá tur hende riba derechi di privasidat di e persona i su famia. Gobièrnu a keda informá pa esun ku a hasi e grabashon, i a atendé ku e persona. Instansianan konserní ya ta atendiendo e kaso promé ku e video a bai riba media sosial. A bai diferente instansia pa a atendé ku e persona ku tabata biba den e situashon pa mehorashon. A yuda e famia tambe den e kaso i e famia no ta lagando un miembro di nan pasa un bida deplorabel. Ya pa un tempu e famia tin atenshon pa e situashon. E kos ta ku e persona ta un adulto i no tur ora ta skohe loke ta bon p’e.
Nos ta konsiente ku nos no sa tur loke ta sosodé na Boneiru. Pa e motibu aki nos tin un tim di bario, tin direktorado di komunidat di kuido, i pa medio di esnan ku ta bai den bario ta yega na informashon di tal situashon i pa atendé nan. Nos ta konsiente ku tin hende ta biba den situashon fastioso na Boneiru, i nos ta pidi komunidat pa na momentu ku nan ta na altura di sierto situashon fastioso, informá direktorado komunidat di kuido òf e tim di bario pa por atendé ku e situashon. Pues pa bai bèk na e kaso di e video, e kaso di e persona riba e grabashon ya a risibí ayudo, promé ku e video a bai riba media sosial, ”diputado den Heyer a bisa.


text:
WILLEMSTAD – Ministerio Públiko Kòrsou (OM) konhuntamente ku Imigrashon di Kòrsou ta start entrante awe ku un proyekto ku ta bai hasi posibel pa detektá pa medio digital ku un pasahero ku ta bandoná òf drenta Kòrsou via di aeropuerto òf haf tin un but habri, sin paga.
Entrante awe ta posibel pa funshonario nan di Imigrashon tuma nota ora un persona tin un but habri. E sistema di but di OM a keda inkorporá den e sistema di “Border Management System”. Ministerio Públiko ta konsehá siudadano nan pa paga nan but promé ku biaha pa eksterior pa evitá posibel inkumbiniensia na Hato!
Pa mas informashon tokante kobransa i pago di but, bo por referí na e flyer “But di Tráfiko: Transakshon òf Kondena” ku ta disponibel na entre otro OM na De Tèmpel den Punda, na ofisina di Prokurador-General riba Wilhelminaplein, na Bentana di Informashon na Saliña, Ofisina di belasting na Emmastad i na bali di Imigrashon na Hato.


text:
Si bo buska Dios ku zelo i pidi Dios Todopoderoso tene piedat di bo, si bo ta honesto i ta aktua ku rektitut, E ta sali pa bo sigur i restablesé bo hogar komo rekompensa. E rikesanan ku bo tabatin
Salm 18:25-26
Bo ta fiel pa esun ku ta fiel sin reproche pa un hende ireprochabel, sinsero pa esun ku ta sinsero, ma alerta pa un hende astuto. Un felis siman Dios bendishona bo .
Lukas 2:14
‘Gloria na Dios den altura i pas na mundu pa e hendenan ku ta agradá Dios.’ Un felis pasku di Resurekshon , Dios bendishona bo .
Habakuk 3:2
‘SEÑOR, m’a tende di bo fama, bo obranan ta yena mi ku rèspèt. Bolbe hasi nan, SEÑOR, den kurso di nos bida, laga hende di nos tempu mira nan. Maske Bo tin motibu pa rabia, no lubidá di mustra nos


text:
Tempu mi tabata den partido, mi a haña invitashon di un pastor kristian pa bishitá su misa riba Corrieweg. Despues di a introdusími, e pastor a duna palabra na un señora ku kier a kompartí un“testimonio”. Aparentemente algun dia promé e a soña ku un barku grandi yen di turista homoseksual na yegada di Sta Ana ta dal kontra baranka, splet na dos i ku tur hende na bordo a hoga. E señora a haña un ovashon i e pastor a bisa “hallelujah, dios no ke homoseksualidat ni tampoko homoseksual den su reino”.
E kaso aki no ta algu insidental, pero un kustumber di tur djadumingu. Iglesianan ku ta hinka rabia i venenu den hende kontra di un minoria basá riba preferensia seksual. I ora mester, nan ta sali foi nan kueba di odio, uni i plama e venenu manera e.o. na 2019 riba Plasa Alameda ku partisipashon di Obispu i vários iglesia. Den e temporada di kampaña aki nan a bira super mòndu predikando moralidat, dunando konseho di voto pa partidonan ku tambe ta diskriminá LGBTQ. Buska e pastornan aki pa komentá riba abuzu seksual di nan koleganan kontra di mucha inosente i religiosonan enkarselá pa krimen kometé. “Muisstil”.
Persiguishon di religiosonan kontra di minoría no ta un kos di awe. Na Kòrsou tampoko. Ta konosí kon Mgr. Zeppenfeldt, Frater Radulphus i Pater Mölmann a diskriminá abiertamente hende pretu i muhé i konsiderá nan inferior. Ta konosí kon Obispado a humiliá Dòktor da Costa Gomez na su morto (1966). De fakto, religion tabata e faktor di mas grandi di divishon den nos historia polítiko.
E abuzu aki mester stòp. E hipokresia no por kontinuá. Basta ku planta odio i ninga derechi igual na e grupo di LGBTQ. Kisas lo ta bon pa wak paden i sana boso heridanan interno grave i trata na gana e outoridat moral ku boso ta prediká pero no ta praktiká.
Willemstad, Kòrsou


text:
KRALENDIJK – Awe durante dia a tene un konferensia yamá “Union Papiamentu/o 2019” ku partisipashon di Aruba, Kòrsou i Ulanda/OLB, siendo e segundo parti di e proyekto ‘Op naar een Papiamentse Taalunie (PTU)’ pa yega na rekomendashon final.
Orador di e konferensia tabata na enkargo di Lydia Emerencia El a menshoná entre otro na komienso di e aktividat ku ta un plaser pa e ta aki, ku e meta di e konferensia pa logra reskatá idioma papiamentu . El a sigui bisa ta hopi importante e informashon di awe pa tur presente i pa informá komunidat,” Emerencia a menshoná. Seguidamente a dirigí palabra Elsmarie Beukeboom, presidente di Fundashon Akademia Papiamentu. El a elaborá poko kon a yega na e idea pa organisá e konferensia union Papiamentu/o. Pa e motibu ei tur hende tei awe na Boneiru for di Kòrsou i Aruba pa sinta huntu i deliberá riba diferente punto. 2012 a lanta e union i awe ta bai kontinuá e tareanan pa huntu yega na e meta i struktura di union.
Despues di e konferensia di awe, den luna di òktober ta tende kon ta kontinuá, ku e meta pa struktura idioma papiamentu di Aruba Kòrsou i Hulanda/OLB, loke a deliberá awe. E informashon mester bai pa tur minister di e islanan, kon mester bai atendé ku union di papiamentu,”entre otro Beukenboom a menshoná.
Diputado Nina den Heyer a dirigí palabra i a menshoná ku hopi bia komo gobièrnu a neglishá idioma papiamentu. “Nos tur tin ku traha i fortifiká idioma papiamentu. Ta hopi importante pa e union, pa struktura e idioma materno di Boneiru. Tur hende sa kiko idioma un ta nifiká pa kada persona,”diputado a menshoná.
Lydia Emerencia a kontinuá i a bisa awe nos ta sinta pa apertura di e loke nos a traha duru pa realisá, esta e union. “Tabata menshoná den pasado ku papiamentu por keda solamente un idioma pa dibertishon i riba tereno musikal, nada formal. Den práktika a presentá otro i pa e motibu aki ta sigui lucha pa stabilisá e idioma. Loke tin awe ta e vishon ku tin riba e idioma pa futuro di papiamentu.”
Despues a papia Joyce Pereira, miembro di Plataforma Union di Papiamentu. El a splika den detaye relashoná ku idioma papiamentu, i e historia di e idioma ku a hera bai pèrdí. A duna sifra ku tin, kaminda por haña un bista kuantu hende ta dominá i papia idioma papiamentu. 69 % di hende na Aruba, Na Kòrsou ta 78 % i Boneiru 63%. Mas ku shen mil hende ta papia papiamentu na Hulanda. Estudio ta bisa ku un hende ku kuminsá siña ta kapta kos hopi mas rápido i mihó den su idioma materno.
Papiamentu mester di kuido i sosten, meskos ku hopi otro idioma na mundu.
Papiamentu ta idioma madre na Kòrsou i Aruba loke na Boneiru no ta e kaso,”Pereira a menshoná. E motibu ku Hulanda ta bisa a saka idioma papiamentu for di Boneiru komo idioma ofisial no ta kuadra. Segun nan no tin hopi material pa enseñansa na papiamentu, sinembargo hulandes si. P’esei a kita e idioma komo idioma ofisial na Boneiru. Den deliberashon ku gruponan e mainta, a keda menshoná ku tin hopi material na Kòrsou i Aruba ku por fasilitá Boneiru i si ta nesesario adaptá esaki. Poko despues di 10.10. 10. Hulanda a deklará ofisialmente ku idioma papiamentu no ta idioma ofisial, i a hasi esaki idioma Hulandes. E aktividat ta tuma lugá awe i durante dia unda ta bai diskutí riba diferente punto. Otro luna ta informá kon tur kos a kana durante e dia i kon ta kontinuá.


text:
The content originally appeared on: Diario
ORANJESTAD (AAN): E team di veterano na Aruba, esta ‘Leftovers’ cu a bira campeon di Baseball 40 Plus di Aruba,
a sali den fin di siman rumbo pa Merca. Nan lo bay ta participando den e World Series Baseball 40 Plus, cu ta tumando lugar na Scottsdale, Arizona.
DIARIO a compronde cu awe mes Dialuna, nan lo tin e prome dos weganan. Nan prome wega ta Dialuna mainta contra e team di San Antonio Titans.
Den National Division, cu ta e division mas halto di e torneo, e team ‘Leftovers’ di Aruba lo bay bataya cu 6 team internacional pa e titulo maximo.
A compronde cu e weganan mes lo wordo hunga entre otro den Stadionnan di Spring Training di equiponan di Major League Baseball.
DIARIO ta desea e team tur clase di exito.


text:
ORANJESTAD,Aruba
Siman pasa e Cumbre di Ministernan di Husticia di Reino a yega na diferente palabracion di balor agrega pa Cuerpo Policial, Instituto Corecional y Cuerpo Especial Arubano.
COPERACION PA MATERIAL,CURSO Y TRAINING
A yega na palabracion cu lo structura y intensiva e coperacion pa loke ta “overname” di vehiculonan y material specialisa pa KPA, CEA, brandweer y BOT/K9. Esaki ta sumamente importante ora tene na cuenta cu hopi biaha e intercambio ta pega door di burocracia.
Un otro decicion importante cu e Cumbre a tuma ta pa e College van Korpschefs yega na un plan di coperacion riba tereno di training y cursonan, conhuntamente cu Dienst Speciale Interventies. Esaki lo ensera cu e teamnan di aresto lo sigui haya trainingnan specialisa. Un paso sumamente importante mirando e desaroyo actual den nos region.
COLABORACION CUMBRE Y IPKO
Durante e Interparlementair Koninkrijksoverleg (‘IPKO’) a dicidi pa urgi e ministernan di Husticia pa institui un Task Force cu lo bay inventarisa y bin cu recomendacionan pa cu e circumstancianan di dentenshon den e institutonan penitenciario.
Nos ta satisfecho cu Minister di Husticia. A. Bikker a logra yega na un palabracion concreto riba e topico aki siman pasa. Esaki ta cuadra tambe den e plan cu tin pa yega na un instituto corecional nobo, cual proceso ta avansando.
PA CONCLUI
A base di e ultimo reunionnan Interparlamentario y e Cumbre di Ministernan nos ta wak con e dos plataformanan aki por complementa otro y yega na pasonan significante cu ta di balor agrega. Di e banda aki nos ta bolbe enfatisa cu nos ta satisfecho cu e trabounan desplega door di Minister di Husticia durante e ultimo reunionnan na Corsow.


text:
WILLEMSTAD- 11 di novèmber 2021 – Resientemente Ofisina di Turismo di Kòrsou (CTB) a organisá un bishita edukashonal pa agentenan di biahe for di 3 siudat na Colombia esta Bogotá, Medellin i Cali. Meta di e bishita tabata pa e agentenan di biahe mes bin eksperensiá e produkto ku Kòrsou ta ofresé di manera ku nan por bende esaki na e kolombianonan ku ta skohe pa bin bishitá nos pais. E bishita di 5 dia a konta ku partisipashon di 50 agente di biahe for di Colombia.
E programa pa e agentenan di biahe a inkluí entre otro; bishita na diferente hotèl di interes pa e merkado di Colombia, bishita na atrakshonnan turístiko, rekorido den trolley train pa konosé e aspekto históriko di nos sentro di siudat Willemstad, Netto Bar pa nan purba e konosido ròm bèrdè, trep pa eksplorá e área di Banda Abou, bishita na galeria di Nena Sanchez i bishita na playa Kenepa Grandi i Playa Piskadó. E programa a keda klousurá ku un trep riba boto kual a finalisá na playa Marichi.
Na final e agentenan di biahe a ekspresá di ta kontentu di por a bishitá Kòrsou i eksperensiá e produkto ku Kòrsou ta ofresé. Un danki ta bai na Corendon Mangrove Beach Resort, Curio by Hilton, Sunscape Curaçao Resort, Kunuku Aqua Resort, Avila Beach Hotel i Curacao Marriott Beach Resort, e atrakshonnan turístiko ku a forma parti di e programa i e kompanianan ku a hasi e parti di transporte; FBTT Taber Tours, Fiesta Tours, Rumba Tours i Irie Tours. CTB ta sigui invertí den e tipo di programanan aki ku e meta pa oumentá e kantidat di turista di estadia pa Kòrsou.


text:
Aruba
JR Auto & Home tin 3 dia di Black Friday
E tiendanan di JR Auto & Home a cuminsa caba cu nan tres dia di deal di Black Friday cu descuento te cu 50% riba diferente articulo pa auto, cas, co’i hunga y hopi mas.
E descuento ta valido riba e dianan 24, 25 y 26 di november na tur tienda di JR Auto & Home. Nan ta localisa na Cura Cabai 2a, San Nicolas, Macuarima 87, Santa Cruz, y tambe na Turibana 17, Noord. Durante siman ta habri di 8:00 am pa 5:30 pm, mientras diasabra ta habri di 8:30 am pa 1:00 pm.
Sigui JR Auto & Home riba Facebook, Instagram of TikTok pa e ultimo update. Probecha awo haci bo compra di Pasco y ricibi e miho descuentonan di aña riba bo compra na JR Auto & Home.


text:
Diahuebs merdia serca di 1or a drenta informe di un accidente unda un auto lo a bolter riba e caminda di Franse Pas, mesora a dirigi tanto polis como ambulans pa e sitio. Na yegada di e patruya enberdad den un di e bochtnan riba e caminda di Franse Pas a bin Topa un auto BYD riba su dak. Ambulans a presenta na e sitio y a atende na e sitio mes e chauffeur di e auto cu tabata afor y canando rond cu par di rasca so. Polis di trafico a conduci un investigashon pa wak con bin e auto a bolter.
Auto ta bolter despues di dal riba baranca otro banda di caminda den bocht na Franse Pas
Diahuebs merdia serca di 1or a drenta informe di un accidente unda un auto lo a bolter riba e caminda di Franse Pas, mesora a dirigi tanto polis como ambulans pa e sitio. Na yegada di e patruya enberdad den un di e bochtnan riba e caminda di Franse Pas a bin Topa un auto BYD riba su dak. Ambulans a presenta na e sitio y a atende na e sitio mes e chauffeur di e auto cu tabata afor y canando rond cu par di rasca so. Polis di trafico a conduci un investigashon pa wak con bin e auto a bolter.


text:
ORANJESTAD – Corte a sentencia sospechosonan J.B. y W.W. na 18 aña di castigo di prison, cada un pa asesinato di Frans Angela na Zeewijk. Segun huez, a keda comproba cu B y W. hunto y premedita a mata sr. Angela. Huez a tene cuenta cu seriedad di echo y e manera cruel cu a mata sr. Angela. Segun e huez, no por imagina con su ultimo momentonan tabata, famia a keda tras cu bashi y tristeza grandi. Huez a tene cuenta tambe cu castigonan di Hof den otro casonan parecido, y cu no por tene nan full responsbel pa nan actonan. Pesey a dicidi pa baha e castigo pidi di 25 aña pa 18 aña. Asina mes, hopi ta considera e cantidad hopi ainda.
ORANJESTAD – Caso penal cu a haya e nomber Avestruz, ta trata un grupo chikito di persona cu a keda privilegia cu hayamento di tereno erfpacht, y a enrikese nan mes grandemente den un tempo hopi lihe, cu ayudo di ex minister Benny Sevinger. Esey ta un synopsis chikito di fiscal mr Rethmeier diahuebs den Corte durante e ‘rekisitorio’, esta e presentacion di echos segun Ministerio Publico.
ORANJESTAD – E echo cu sospechosonan di caso Avestruz ta sconde tras di ‘cultura’ di Aruba ta simplemente malo. Esey tabata e pensamento di fiscal mr Rethmeier diahuebs durante e tratamento di e rekisitorio di e caso penal Avestruz. Ademas por a nota cu basa riba declaracionan haci diahuebs pa e fiscal a mustra cu hasta acto y declaracionan haci pafo di corte durante e caso, ta wordo observa y nota y ta afecta nan den esaki. Esaki pasobra pa sorpresa porta di hopi, Rethmeier a referi na un declaracion cu e ex minister Benny Sevinger como sospechoso principal di e caso a haci na un radio local recientemente , unda cu e ta yama un fiscal di OM pa rasista y narcista. Y esaki no a cay den bon tera cerca OM. “Den un serie di atake personal riba Ministerio Publico y Landsrecherche, nos ta haya esaki si un punto baho”, Rethmeier a bisa.
ORANJESTAD – “ Si nos mester kere (ex minister Benny) Sevinger, su periodo completo como minister tabatacubri pa un neblina. Asina fiscal a describi e sospechoso principal diahuebs durante e rekisitorio pa e caso penal Avestruz. “E tabata firma documento si, pero no tabatin un idea ken tabata su tras. (Pero) esey Ministerio Publico no ta kere, ta haye absolutamente no probable y ta wordo contradeci den e dossier” e fiscal a cuminsa na bisa, den un intento di desbarata e supuesto inosencia di e ex mandatario (y e personanan cu e lo a yuda haya tereno:red).
ORANJESTAD – Ministerio Publico a pidi 6 luna di castigo di prizon pa ex director di DIP F. Abath. Contra e otro sospechosonan a exigi trabao pa comunidad y multanan. Ministerio Publico a pidi vrijspraak den e caso contra sospechoso E.Biemans. E defensa di abogadonan di e sospechosonan lo tuma lugar otro luna december. Corte lo dicta sentencia na inicio di aña 2023.


text:
ORANJESTAD - Diadomingo madruga pa mas o menos 02:05 central di polis a wordo notifica di un accidente frontal entre dos auto na altura di All To Car na Ponton. Na yegada di patruya di polis a bin encontra cu un accidente basta fuerte entre un Susuki Baleño blanco A-32334 y un pick-up Toyota Tacoma shinishi A-3851.
MACUARIMA - Awe den oranan di mainta un equipo special a bay den cayanan di Oranjestad hunto cu famia Ramchandani-Godet un biaha mas pa haci entrega di un calacuna na famianan di menos recurso den centro di cuidad. Esaki cu sosten di polis di bario di Oranjestad pa cu e bunita causa aki. Diferente famia a keda masha agradecido di por a haya un calacuna pa dia di “Gracia”. Den momento di mas dificil e bondad di por yuda otro ta alegra bo curason.
ORANJESTAD – E siman aki polis a ricibi materialnan di prome auxilio pa ekipa cada vehiculo di Cuerpo Policial, pa asina nan por brinda asistencia medico inmediato ora presenta na un incidente. Ora tin casonan cu ta rekeri esaki mayoria bes ta e Agente Policial ta e prome pa yega na e sitio, sigui pa e Ambulance, pues di parti di Ministerio di Husticia y Asuntonan Social ta mira e importancia pa cada Agente Policial por ta miho prepara pa atende e tipo di casonan aki.


text:
Celebrando compañerismo
Den 80 pais rond di mundo ta conmemora riba 19 di november e Dia Internacional di Hende Homber y tema di e aña aki ta titula ‘Celebrando compañerismo’. Ora bo tin un amigo – of un compañe manera nan sa bisa na papiamento – ta bon pa bo salud. Y esaki ta un hecho, pasobra soledad ta conduci na morto. Estudionan a mustra cu cu soledad ta aumenta e riesgo di morto mas cu otro factornan manera un dieta pober, obesidad, consumo di alcohol y falta di ehercicio. Soledad ta mesun dañino cu humamento pisa.
Pakico mester tin un Dia Internacional di Hende Homber?
Un dia special pa conmemora nos hende hombernan ta keda celebra anualmente riba 19 di november. Dia Internacional di Hende Homber ta un bon oportunidad pa participa den combersacionnan tocante e masculinidad y problemanan cu e hende hombernan ta enfrenta den nos pais. Asina tin por ehempel problemanan social cu tanto e hende hombernan y e mucha hombernan ta enfrenta den sociedad.
Fundacion Refugio Social
Na september ultimo Aruba a cera conoci cu Fundacion Refugio Social. Aruba tin e privilegio di ta e prome den Caribe di por tin un shelter cu ta brinda dak, cama y cuminda na e hende homber cu hay’e den un of otro problema social, domestico, emocional of legal. E shelter aki ta dedica solamente na e hende homber cu hay’e den un problema y urgencia pa tin un luga di keda temporalmente. Actualmente e shelter por brinda espacio na 10 hende homber pa un maximo di 30 dia largo.
E hende homber den nos comunidad
Ta importante pa por haci un diferencia tanto pa e hende hombernan y mucha hombernan den nos comunidad. Yuda nan unda cu nos por. Nos mester por celebra e hende homber y e mucha homber den tur su diversidad cu e ta presenta su mes. Tanto e hende homber como e mucha homber mester por pasa un bon y dushi tempo den e proceso di su desaroyo y ayudo cu e ta ricibi. Un pabien na tur hende homber riba e dia aki!


text:
MINISTER COOPER PRESENTE NA INISIO OFISIAL DI KONSTRUKSHON DI EDIFISIO NOBO PA ADC
MINISTERIO KONSERNÍ TRÁFIKO, TRANSPORTE I PLANIFIKASHON URBANO
MINISTER COOPER PRESENTE NA INISIO OFISIAL DI KONSTRUKSHON DI EDIFISIO NOBO PA ADC
PUBLIKÁ RIBA 18 NOVÈMBER 2022
Willemstad – Riba djabièrnè 18 di novèmber, Minister Charles Cooper tabata presente pa huntu ku ADC selebrá inisio ofisial di trabounan di konstrukshon di nan edifisio nobo.
Na juli 2021, Minister Cooper a hasi entrega di e pèrmit di konstrukshon, i awor ADC ta asina leu ku trabounan por kuminsá. E edifisio a keda diseñá dor di arkitekto yu di Kòrsou Lyongo Juliana di OZ Architects. Bunita pa mira tambe ta ku kontratistanan lokal lo ehekutá e proyekto aki, esta Q-Con Quality Constructors, Installation Technologies, SimplAire i Industech.
E laboratorio lo ta unu ultra-moderno kaminda tur disiplina di ADC lo ta huntu bou di un dak. E edifisio lo tin 3 piso, i lo tin un grandura total entre tur piso di 5500 meter kuadrá. E proyekto aki ta repartí den fase i lo terminá denter di 2 aña, i e ta konta ku un invershon total di 15 mion florin. Esaki sigur lo ta un proyekto médiko di impakto grandi pa nos pais. E proyekto médiko aki lo hasi Kòrsou úniko den Karibe den e aspekto di laboratorio.
ADC ta bai halsa kalidat i potensial di nan servisio pa Curaçao Medical Center (CMC). Pa logra e meta aki, nan a risibí nan pèrmit di konstrukshon pa por konstruí un edifisio úniko den Karibe banda di CMC. Esaki despues ku Gobièrnu di Kòrsou a bai di akuerdo pa hasi ADC e laboratorio ku ta duna servisio na CMC.
Durante di e tratamentu di e pèrmit di konstrukshon, diferente entidat di Gobièrnu a tene debido kuenta ku aspektonan importante manera e parti di seguridat pa ku kandela, drenahe di awa pa ku e edifisio, i tereno debí ku e lokalidat ta situá na Hamelbergweg den Otrobanda.
ADC su edifisio nobo ta kuadra ku e vishon di Gobièrnu pa lokual ta konsentrashon di aktividat rondó di nos hospital nobo i desaroyo den nos sentro di siudat. Minister Cooper su ministerio a kana un trayekto intensivo ku e arkitekto pa yega na un diseño ku ta reflehá un apariensia di siglo 21, pero alabes ta kumpli ku kondishonnan di nos sentro di siudat.
E edifisio lo ta konektá direktamente ku entrada prinsipal di CMC pa medio di e plenchi ku ta forma parti di CMC kaba. E edifisio lo bai forma un di e fachadanan di e plenchi nobo ku ta konektá CMC nobo ku e área históriko di Otrobanda.
Minister Charles Cooper ta hopi kontentu ku e proyekto aki. E ta ofresé CMC i pais Kòrsou un posishon úniko den Karibe, i ta krea perspektiva pa mas desaroyo den Otrobanda.


text:
26 di juli riba Dia Internacional di Mangel, Directie Natuur en Milieu kier a enfoca ariba e mata di mangel Fofoti. Un di e matanan di Fofoti mas popular na Aruba ta esun na Eagle Beach. Hopi turista ta saca su potret hunto cu e bahada di solo.
Den biento e Fofoti ta haya un forma masha particular y cu lama su tras, ta forma un paisahe masha bonita. Fofoti ta crece na hopi parti na Aruba, entre otro na e costanan manera Malmok, Eagle Beach, Linear Park y Baby Beach. Tambe por haya e Fofoti den mayoria di e rooinan na Aruba, manera Rooi Prikichi, Rooi Canashito y Rooi na Sero Cristal. E Fofoti y e otro mangelnan ta matanan protehi.
E Fofoti ta un palo cu semper ta keda berde y ta crece, contrario na e otro mangelnan, mas paden riba tera firme pero si den bisindario di awa salo. Su nomber na Ingles ta “Buttonwood” esaki ta relaciona cu e forma di e fruta di e Fofoti, su fruta ta bruin y rondo mescos cu un boton. Door cu su troncon ta hopi fuerte tawata uz’e pa traha boto. Tambe tawata traha te di e troncon di e Fofoti pa uza contra irritacion di wowo of cuero. Ta importante pa menciona cu e uzo di cierto remedi natural no necesariamente ta aproba cientificamente. Ta keda na cada un pa haci su escogencia di remedi natural of no natural.
Un otro sorto ta e Silver Buttonwood cu a introduci na Aruba for di Florida y ta uza esaki na Aruba pa decora hardin. Tambe DNM a topa algun di e matanan aki na Rooi Prikichi. Ta masha bunita pa wak e diferencia y cu nan ta crece banda di otro.
E habitat di Fofoti ta menasa door di perdida di su habitat den tur su area di Caribe, principalmente debi na desaroyo di nos costa. Ta estima cu tin un reduccion di 17% di e area di mangel den Caribe di e especie aki desde 1980. Segun e Metanan di Desaroyo Sostenibel (Sustainable Development Goals-SDG’s), en particular SDG 15, mundialmente nos tin e meta pa proteha nos naturalesa riba tera.
Felis Dia di nos Mangelnan!


text:
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020.
Na vispera di e Weganan Olimpico 2020, e aña aki celebra na e ciudad di Tokyo, Japon, Comite Olimpico Arubano kier a introduci e pre-seleccion di Aruba cu ta den pleno preparacion pa dicho weganan. Tur e atletanan den e pre-seleccion ta buscando un posibel clasificacion pa e Weganan Olimpico 2020.
Nos ta introduci nos di dos atleta cu ta Monica Pimentel di e deporte di taekwondo(Aruba Taekwondo Bond, ARTBO)


text:
E prome Dia Internacional di Mama Tera tawata na 1970. No a stipula e fecha di 22 di april pa e keda na un dia celebra so, sino pa e bira un movemento pa e medio ambiente. Awe ta recorda cu 51 aña pasa a marca dia special aki pa inspira conscientisacion, proteccion y aprecio pa mundo su naturalesa y medio ambiente. Directie Natuur en Milieu (DNM) kier a uni na e movemento aki y asina yuda cu conscientisacion riba diferente tema.
E organisacion Earthday.org ta e organisacion mundial mas grandi pa cu e movemento pa nos medio ambiente. E mision di e organisacion aki ta pa diversifica, educa, y activa mundialmente, trahando cu mas di 750,000 partner den 192 pais pa crea democracia medio ambiental. Ta referi na e actividad rond di e dia aki como e actividad civico mas grandi na unda 1 biyon di hende ta participa anualmente. E aña aki ta e di dos biaha cu ta organis’e na un forma virtual unda cu lo tin 3 dia di eventonan virtual. Riba dia 20 a cuminsa cu e activistanan hoben manera Gretha Thunberg cu mensahenan pa humanidad, tambe tawata tin un evento di e organisacion HIPHOPcaucus. Riba dia 21 lo tin riba e plataforma diferente actividad pa educadornan riba temanan di medio ambiente. Riba dia 22 mes lo tin e evento digital unda lo tin workshopnan, discusionnan di panelistanan y presentacionnan special cu ta enfoca riba e tema pa e aña aki Restore Our Earth™. Lo amplia e tema pa trata diferente topico manera: tecnologia pa restaura clima, esfuersonan pa planta palo y matanan den e.o. mondinan y hunglanan, agricultura regenerativo, husticia pa igualdad y medio ambiente como tambe ciencia humano. E aña aki tambe e actividadnan di Earthday ta bay paralel cu e Global Climate Summit di Merca di e ‘Biden administration.’ Esaki tambe ta un paso prometedor mundialmente pa reunion global pa cu e esfuersonan pa nos medio ambiente. Earth Day 2021 lo ta Live y lo stream tur actividad riba e plataforma: https://www.earthday.org/earth-day-2021/
Kico ABO por haci pa dia di MamaTera? Join e movemento. Subi algun website informa bo mes kico ta e temanan di importancia, comparti esakinan riba rednan social cu otronan. Haci contacto cu esnan cu ta profila nan mes den e tereno aki y debati riba situacion medio ambiente local, reuza materialnan, haci un compromiso pa reduci e uzo di energia y mas importante ta duna bo contribucion na planta un mata y cuid’e. Siña nos muchanan stima y respeta nos medio ambiente y nos naturalesa. Si cada persona haci algo chikito esaki lo yuda pa e lidernan local of mundial tuma decisionnan importante pa yuda nos planeta.
Historia di dia di MamaTera: E idea di dia di Mama Tera tawata iniciativa di senador di Merca pa Wisconsin, Sr. Gaylord Nelson, cu na 1970 despues di tawata testigo di un oil spil grandi na California como tambe inspira pa e movemento anti-guera, a realisa cu su persona hunto cu conscientisacion publico di efectonan di polucion di aire, awa y tera lo por yuda pone e tema di proteccion di medio ambiente riba e agenda politico. E prome Earth Day a yuda na introducion di United States Environmental Protection Agency (US EPA) y a logra di tin leynan pa aire limpi, awa limpi y bestianan protegi.
DNM ta invita un y tur pa join den e movemento y check e website di earthday.org pa actividadnan creativo y kico tur abo por haci na cas pa yuda restaura e Mama Tera y haci un diferencia e Dia di Mama Tera aki.


text:
KRALENDIJK – Dia 21 di febrüari próksimo ta Dia Internashonal di Idioma Materno. Papiamentu ta un idioma usá den tur gremio di nos komunidat i ta papiá pa un mayoria grandi na Boneiru, sea nasí aki òf nò. Apesar di Papiamentu su historia, el a sa di surpasá tur lucha i kolonialismo. Gobièrnu a ofisialisá uso di Papiamentu den korespondensia ku su pueblo i ortografia pa Boneiru. Papiamentu ta usá pa prensa, den korte i tambe den gobièrnu. Nos mester ta hopi orguyoso di nos idioma materno
En konekshon ku selebrashon di Dia Internashonal di Idioma Materno, SKAL huntu ku Fundashon Akademia Papiamentu i Biblioteka Públiko Boneiru ta organisá diktado pa diferente grupo.
E aña akí ta dediká e diktado na Señora Monica Clarinda.
Monica Clarinda a skirbi diferente buki di kuenta pa mucha na Papiamentu.
Ta pa su dedikashon na Papiamentu, SKAL huntu ku Fundashon Akademia Papiamentu i Biblioteka Públiko Boneiru ta dediká diktado 2020 na su persona.
Djaweps dia 20 di febrüari 8or di mainta tin diktado pa e skolnan básiko. Tur skol lo traha e diktado na mes un momento.
E aña akí Komunidat di Skol Boneiru ta partisipá pa promé biaha na e kompetensia. Nan lo midi forsa kon pa skirbi Papiamentu segun ortografia ofisial djabièrnè dia 21 di febrüari mainta. Riba e mainta ei lo tin diktado tambe pa gruponan di 60 plùs. Pa públiko general diktado lo ta 7or di anochi.
E kompetensia pa gruponan di 60 plùs i públiko general lo tuma lugá na Biblioteka Públiko Boneiru ku ta situá na Kaya Gramèl na Antriòl.
Meta prinsipal di e diktado ta pa krea konsientisashon pa Papiamentu i pa skirbimentu di papiamentu segun ortografia ofisial.
Interesado pa e diktado di djabièrnè dia 21 di febrüari anochi por registrá mas tardá djamars dia 18 na ofisina di SKAL òf na telefòn 7178868.


text:
ORANJESTAD,Aruba
Arelys Nieves un venezolano cu a bin biba desde su 18 anja na Aruba y a imigra y tuma Aruba como su cas legal aki na Aruba. Un senora cu dos yiu y ta traha pa varios anja den sector hotelero na Aruba. Sinembargo Arelyes ta consiente di loke ta pasando na venezuela y su unico ruman cu a keda aya cu su famia e kier a dune un man prinsipalmente pa yuda su subrina y subrino cu tabata practicamente pasa hamber. Sinembargo durante di e toke de keda e mayornan a sali for di cas pa busca e papmes y e saco di cuminsa cu a keda den auto, pa nan mala suerte polis a pasa y a bay cu nan. Awe como ilegal ta sera y e dos criyaturanan sin nan mayor cu a cai den un deprecion cu no ta come y e baby cu ta lanta grita den anochi, pesey mes Arelys E ruman muhe ta haci un apelacion na gobierno di Aruba pa sikiera laga e mama sali pa por tuma encargo di su dos yiunan.


text:
ORANJESTAD – Aunke cu a anuncia un lockdown pa buelonan drentando Aruba, turistanan cu ta riba nos isla caba, por keda. Esey tabata e reaccion di prome minister Evelyn Wever Croes riba e aspect di kico ta pasa cu turistanan cu ainda nan vacacion completo no a termina. ‘Pa outbound nos no a cera frontera, dus pa nos nan mag di keda. Pero nan mester wak si tin buelo” Wever a sigui bisa noticiacla.com awe nochi.
SITUACION CONFUSO
E pregunta a bin a raiz di e situacion cu a bin ora cu a anuncia un lockdown entrante awe diamars. No tabata cla kico exactamente esaki tabata nifica pa hopi turista. Si un turista a yega diadomingo, y el a bin pa un siman, si e lockdown tabata nifica cu e tambe mester a bandona Aruba asina cu e lockdown drenta na vigor. Pero esey awor ta resulta di no ta e caso. Problema ta si e persona ta haya buelo, y si e hotel unda cu e ta kedando, dicidi di keda habri pa e tempo ey. Esaki ta pasobra hotelnan ta conciente cu dado momento no tin turista mas y nan lo tin cu cera. Y no ta conoci si lo keda pa un grupito di turista. Potret cortesia di Eturbonews.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 7: Speransa Indestruktibel
Speransa Indestruktibel
Lesa pa e siman aki:
Hab. 1:1-4, , Job 38-41, Isa. 41:8-14, , Yer. 29:1-10, , Hebr. 12:1-13
TEKSTO PRINSIPAL:
"Anto e speransa ei no ta defroudá nos, pasobra Dios a drama su amor den nos kurason pa medio di Spiritu Santu ku El a duna nos" (Romanonan 5:5).
sabbat, 06-08-2022
Ora nos ta den iglesia rondoná pa hende ku sonrisa, kon fásil ta pa papia i kanta tokante speransa. Pero ora nos haña nos mes den e krisol, speransa no ta parse asina fásil semper. Miéntras sirkunstansia ta primi rondó di nos, nos ta kuminsá kuestioná tur kos, partikulannente e sabiduría di Dios.
Den un di su bukinan, C. S. Lewis ta skirbi tokante un leon fingí. Un hende ku ker a topa ku e leon akí ta puntra si e ta seif. Nan ta bisa e persona ku e no ta seif, "pero e ta bon".
Aunke nos no ta komprendé Dios semper i E ta parse di ta hasi kosnan inimaginabel, esei no ta nifiká ku Dios ta kontra nos. Simplemente e ta nifiká ku nos no tin e kuadro kompleto ainda. Pero nos ta lucha ku e idea ku pa nos tin pas, konfiansa, i speransa, Dios mester ta komprendibel i previsibel. E mester ta, den nos pensamentu, "seif". Komo tal, nos ta posishoná nos mes pa desapunto.
Un Bista Riba e Siman: Kon nos komprendementu di e karakter di Dios ta yuda nos mantené speransa den e krisol?
Studia e lès di e siman akí pa prepará pa Sabat, 13 di ougùstùs.
77


text:
Kralendijk- Entre djasabra 3 i djadumingu 4 tabata tin vários kaso di ladronisia di Boneiru.
Asina deskonosínan a bai ku un baiskel kolo shinishi ku oraño, modèl ‘Mountainbike’ for di kura di un kas situá na Kaya Breda. E baiskel tabata na lòk ku lòk di sifra.
Riba djasabra 3 di aprel a drenta keho di ladronisia di un baiskel kolo pretu ku kòrá di marka ‘Giant’, modèl ‘Mountainbike’. Deskonosínan a bai ku e baiskel, ku tabata stashoná riba pòrch di un kas situá na Bulevar Gobernador Nicolaas Debrot, entre djabièrnè 2 i djasabra 3 di aprel.
Segun bosero di polis, ta investigando ámbos kaso.


text: Diahuebs mainta a drenta informe di un caso di kiebro y ladronicia na alomenos 2 cas den construccion casi cla na Sabana Liber. Ademas nan a kibra drenta den containernan y a bay cu varios tools. E mas tristo ta cu na un di e casnan nan a bay cu frigidaire, stoof wasmachine, dishwasher y mas aparato domestico electrico. Na e otro cas a bay cu hopi material di construccion. E ladronicia aki a sosode den careda di 2’or di madruga ora cu un testigo lo a mira e vehiculo sospechoso den e area ey. Recherche tin hopi detayes di locual a sosode y pronto lo bay captura e ladronnan cu a bay cu e cosnan aki.


text: Diamars atardi a drenta informe di un accidente na e rotonde Sasaki, mesora a dirigi un patruya na e sitio. Na yegada di e patruya a bin compronde cu e chauffeur y pasajeronan a core bay for di e sitio lagando e Suzuki Samuray cora sin number y den e mondi. E chauffeur a perde control na salida di e rotonde direccion pa Oranjestad dal un palo di lus y a bay drenta e mondi. Tur esnan den e vehiculo a core bay for di e sitio. Nan a subi un Nissan March banda di hospital y a bay. Un rato despues e chauffeur a meld su mes na e post di strandpolitie. Afortunadamente ningun hende a resulta herida.


text:
Diaranson mainta, alrededor di 9.30, a sosode un accidente un tiki pabou di Cayena Mall entre un auto polis D-371 y un Kia Rio color bruin, number A-3953.
E accidente a sosode pasobra un Yaris cora a brake di golpi net momento cu el a bay bira na e luga di drecha telefon. Chauffeur di e Kia Rio tambe a brake di golpi y a logra para na tempo. E agente policial tambe a brake, pero e auto no a logra para completo y consecuentemente a dal contra dje Kia Rio. Di biaha e ABS den e auto policial a kick inn.
A pidi presencia di ambulance pa haci un chekeo riba e pasaheronan femenino cu tabata den e Kia Rio. E Kia Rio a haya algun daño material, mientras cu e bumper dje auto di polis a bula for di e clipnan cu ta want’e.


text:
E kampaña pa bakuná kontra Covid-19 ta kana i mi ta konsider’é un éksito. Tambe e kampaña pa mas ku un (1) aña pa frena e malesa kontagioso basá riba kapasidat di kama den hospital. Pero nos mester realisá un kos promé ku nos selebrá. Covid-19 i su konsekuensianan ta muchu mas ku e sòm di konta kama i e kandidat di poblashon ku a bakuná.
Nos mester realisá ku un grupo grandi di persona ku a rekuperá (òf kura) di Covid-19, tambe esnan ku tabatin simptómanan leve, ta keda pa lurgu tempu ku problemanan di salú. E tèrminologia ku ta usa ta ‘post Covid-19 conditions’. Esnan prinsipal ta daño na kurason, pulmón i selebre. E delaster aki por kondusí na Alzheimer, Parkinson i Guillian-Barré. Adishonalmente un grupo grandi di hende ta sufri di depreshon, ansiedat i otro malesa mental. No papia mes di hendenan ku a pèrdè un ser kerí. E siman aki mi a papia ku un hende ku a pèrdè su kasá despues di un matrimonio di 34 aña. Ku awa na wowo e a kontami kuantu di e ta sufri di soledat ku ta keda asentuá pa e lockdown i medida di plachi di number.
Mi no ta médiko, ni mi ta trata di aparentá di ta unu. Loke mi ke atvertí p’e ta pa nos no keda konsentrá solamente riba bakunashon i prevenshon. E ekipo di pandemia mester keda ampliá for di awor ku profeshonalnan pa atendé i ku aspektonan di salú mental i ‘post Covid-19 conditions’. E ekipo ampliá aki mester bin dilanti i duna informashon. Nos no por pèrmití nos mes di ignorá esaki. Final di kuenta, manera Nashonnan Uní a bisa: “We are in this for the long haul”.
Willemstad, Kòrsou


text:
Un bista den nos historia ta demostrá ku semper a mira struktura estatal komo e solushon pa nos reto i problemanan. Despues di konkista, Hulandesnan a dirihí nos komo un entidat (semi)hurídiko (i no komo un propiedat privá) primeramente for di Recife, despues Nieuw Nederland i despues Amsterdam. Rònt di 1804 ta organisá nos den un Raad van Policie. Di 1816-1828) e seis islanan ta bira dos kolonia separá (Kolonie Curaçao i Kolonie Sint Eustatius). Di 1820-1845 e dos kolonianan ta djòin kolonia Sürnam ku un sólo Gobernadó na Paramaribo. Di 1828-1833 ta kombertí isla Kòrsou den un munisipio. No satisfecho ku e islanan Hulandes, na 1845 ta hinka tur seis den un sólo konstelashon konosí bou di vários nòmber: 1. Curaçao, 2. Curaçao en Onderhoorige Eylanden, 3. Staatsdeel Curaçao 4. Gebiedsdeel Curaçao i 5. Nederlandse Antillen.
For di despues di Statüt (1954), nos ta esnan ku a kreativo. Ya na 1955 Gezaghebber di Boneiru, Weis de Hasseth ta pidi Konseho Insular para (parsialmente) e outonomia ku Boneiru a kaba di haña pasombra “outonomia lo hiba Boneiru atras”. E ta proponé hasi Boneiru parti di teritorio insular di Kòrsou òf un Federale district van de Nederlandse Antillen.
Despues no tabatin un smak di eiskrim ku nos no a purba: Nieuwe Unie, Mankomunidat, Federashon Kòrsou-Boneiru, Provinsia, Estado Liber i Asosiá, UPG, Munisipalidat, Directe Banden, Koninkrijkseiland, Antia Nobo, Antia Restrukturá, Integrashon den Venezuela, Independensia i loke final di kuenta nos tin, esta Kòrsou Outónomo den Reino for di 2010.
Ketu bai nos ta buska e struktura estatal perfekto, e remedi mágiko ku somehow lo resolvé tur problema ku ni sikiera ta di índole konstitushonal: enseñansa, infrastruktura, mentalidat di kompleho, struktura ekonómiko antikuá, falta di konekshon komershal global.
Na 1938 durante di e delaster reunion di Koloniale Raad, su Presidente, Sr. Jossy Henriquez, a atvertí ku kos no ta drecha ku un struktura nobo. Avanse ta dependé prinsipalmente riba kapasidat di esnan ku ta manehá e struktura.
Garantisá ku e kartanan konosí di defisiensa demokrátiko den Reino (pero no ta papia di nos mes defisiensia demokrátiko), sklabitut, West Indische Compagnie, Calvinisme, i tur tipo di viktimalisashon lo aparesé. Enbes di wak otro den kara i akseptá nos fayonan, nos debilidatnan i traha duru pa bai dilanti.
Willemstad, Kòrsou


text:
Souax Softball Team i Treasure New Era a titulá kampion dje di dos edishon di Torneo Candia ‘Shishi’ Paulo-Felipa. Den final e sòbolistanan di Souax a superá Dream Girls den kategoria U21 Fast pitch, miéntras ku Treasure a gana Rising Trotters den divishon Slow pitch 35+.
E di dos torneo Candia ‘Shishi’ Paulo-Felipa a resultá atrobe éksitoro. E kompetensia a tuma lugá Post 6 Ballpark na Rio Canario. Riba e último dia tabatin animashon di grupo di tambú Riba Ruta.
E torneo ta konsistí di dos kategoria: divishon 35+ i U21 Fast pitch. Den klas 35+ tin seis tim: Mas Goso, Treasure New Era, Sin Stress, Shinning Stars, Warriors i Rising Trotters. Den divishon U21 Fast pitch ta kompetí tres tim: Sta Rosa Angels, Souax Softball Team i Dream Girls.
Den U21 Fast pitch e tim di Souax tabata e mihó. Den final ela gana ku skor abultá di Dream Girls 15-2. Den Slow pitch 35+ Treasure New Era a gana ku skor di 11-7 di Rising Trotters.


text:
Category: Naturaleza
MINISTER ENDY CROES: PRESENTE NA ENTREGAMENTO DI PREMIO DI E CONCURSO DI PINTA Y KLEUR ”LEY DI CACHO” 2022
Exitoso competencia di pintura cu participacion di 1218 alumno di 50 diferente scolnan Oranjestad: Minister di Enseñansa y Deporte, sr. Endy Croes, tabata presente durante…
Bureau Voorlichting y Directie Natuur en Milieu ta informa
Oranjestad – Directie Natuur en Milieu (DNM) ta informa pueblo di Aruba en general y su clientela en particular, cu mañandia 16 di september, oficina…
Stimami Sterilisami a recauda 35.000 Florin pa su campaña nacional di sterilisacion na su Summer Sidewalk Sale
ORANJESTAD, Aruba – September 12, 2022 – Fundashon Stimami Sterilisami a logra recauda 35.000 Florin na su Summer Sidewalk Sale, e evento di benta…
DNM ta informa tocante e malesa di perdida di tehido dicoralnan, Stony Corals
ORANJESTAD – Directie Natuur en Milieu (DNM) ta desea dicomparti un informacion importante di un fenomeno cu ta tumando lugar den e bida marino na…
Fundashon Stimami Sterilisami A Sterilisa 30,000 Cacho y Pushi!
EAGLE BEACH, Aruba – Juli, 20, 2022 – Entre 2016 y 2022, Fundashon Stimami Sterilisami a subsidia 30,000 sterilisacion di pushi y cacho cu su…
Oficina di Turismo, A.T.A., ta contento di por contribui na‘Stimami Sterilisami’
‘Stimami Sterilisami’ no ta un fundacion desconoci na Aruba. Na 2016, Bucuti & Tara a inicia e fundacion aki cu e meta paconfronta e problema…
Riba Dia Internacional di Oceano a inaugura un mini-exhibicion di ganadornan di Nature Photography Competition 2021
ORANJESTAD, ARUBA – Fundacion Parke Nacional Aruba (FPNA), Post Aruba, Artmando Multimedia y invitadonan a celebra Dia International di Oceano cu un apertura festivo…
Dia Mundial di Oceano 2022; dicon nos mester pone enfasis riba e meta di proteccion 30X30
ORANJESTAD – Pa crea un oceano saludabel, unda bida marino ta abundante, ta esencial pa 30% di nos planeta su tera, awa y oceano ta…
Minister Ursell Arends ta pone e prome paso pa duna Naturalesa e derecho cu e merece
Diabierna 22 di april 2022, riba Dia Internacional di Mama Tera, Minister di Naturalesa sr. Ursell Arends ta anuncia iniciativanan pa trece Derecho di…
Prome Minister di Aruba Evelyn Wever – Croes ISA LO TENE ACTIVIDAD PA CONSCIENTISA Y PROMOVE “DIA MUNDIAL DI CREATIVIDAD Y INNOVACION”
ORANJESTAD – Den cuadro di “Dia Mundial di Creatividad y Innovacion”, Gobierno di Aruba conhuntamente cu Futura, kier a comunica y trece atencion na…


text:
Kralendijk- Djaweps atardi den kareda di 3 ‘or e avion nobo di EZ Air, un Saab340, a hasi un promé buelo di prueba pa Boneiru.
Na Boneiru e avion a keda para algun ratu, promé ku ela bula bèk pa Kòrsou. Na yegado di un avion nobo, voral si ta un tipo di avion ku no a usa anteriormente, mester hasi sierto ora di buelo di prueba pa Curaçao Civil Aviation Authority (CCAA) duna aprobashon pa usa e avion komersialmente.
Pa awe djabièrne tin otro buelo planeá entre Boneiru ku St. Eustatius. Den e buelonan di prueba ta ehekutá tur aspekto di buelo komo sifuera tabata un buelo komersial.


text:
Kralendijk- Definitivamente e app hulandes Corona-Check App lo bai konta pa islanan BES tambe. Esaki dr. Marian Luinstra a konfirma den konferensia di prensa di entidat públiko djaweps mainta.
Segun Luinstra, ainda tin sierto trámitenan tékniko pa asigurá ku residentenan di Boneiru, St. Eustatius i Saba tambe por usa e app pa sea mustra resultado di un tèst i komo prueba di bakunashon. Te asina leu, residentenan di e islanan ABC tin ku biaha ku nan karchi di bakunashon original, pa por biaha sin problema i sin nesesidat di pasa tèst.
E problema ta sinta prinsipalmente ku e App hulandes ta funshoná ku e asina yamá Burger Service Nummer (BSN) i DigiD ku ta manera un identidat digital, ku residentenan di islanan BES, por ehèmpel, no tin. Aktualmente ta trahando tras di kòrtina pa asigura ku residentenan di e islanan aki tambe por registrá den e app.
Playstore
Mester remarká ku te asina leu residentenan na BES no por sikiere download òf instalá e App riba nan telefon. Esnan ku ta purba esaki ta haña e mensahe ku e App no ta disponibel den e region aki. Kon ta bai solushoná e parti aki, ainda no ta konosí.


text:
Ta importante pa compronde riba e impacto di habrimento dje sluis riba salud y siguridad di hende. Na diferente ocasion a trece dilanti e problema di esaki, pero Minister Arends ta bin dilanti pa papia riba e punto di contaminacion.
mr. dr. Ryçond Santos do Nascimento, parlamentario di AVP, a splica cu Aruba ta un isla turistico, edificio bunita y yen di hende. E kier sa kico ta haciendo pa salud, e siguridad di hende, tanto di turista como hende local. Por mira desde Zeewijk te Malmok, e maneho dje gobierno aki cada bes ta un enfoke completamente robes. E enfoke ta riba propaganda. Algun dia pasa Minister Ursell Arends a bishita e saliñanan y saca bunita potret, papia di naturalesa, pero unda el a papia cu e habitantenan.
Riba un dje potretnan por a mira Dello Gomez bay papia cu e minister, pasobra e ta den area unda e ta biba. No pasobra e mandatario a invita persona pa papia cu ne riba impacto dje maneho riba salud y siguridad di hende. No tin, segun e parlamentario.
AVP a purba di trece e cosnan aki. A purba trece e conscientisacion n’e comunidad como gobierno. Gobierno a priminti di goberna diferente. RAIZ ta un partido cu a bisa nan ta bay haci esey diferente, pero loke ta mira ta un maneho cu no tin cuenta cu e salud y siguridad di hende. En bes di haya e berdad, loke ta haya t’un mentira, ta bin tapa cos, conta storia, ta conta fabula.
Realidad ta cu n’e momento aki ora di bira maneho di desperdicio, tanto p’e maneho di desperdicio di awa sushi como e maneho di Parkietenbos, segun Santos do Nascimento, e ultimo hende cu ta papia cu nan ta e habitantenan. E ultimo hendenan pa haya sa e berdad ta e habitantenan, ta e turistanan, pasobra si no ta pa su persona cu a publica e rapport di Carmabi, te awo gobierno lo tabatin e scondi. Gobierno no tabatin ningun interes pa public’e, tambe ningun interes pa hende sa e situacion real dje contaminacion di lama ora habri e sluis, manera a haci esun di RWZI.
Awo a bin cu e maneho di pomp awa den otro saliña entre otro na Malmok, y otro caminda unda hende ta biba. E kier sa unda e estudio riba impacto di hende su salud a keda. El a sigui bisa unda e estudio ta cu ta mustra di ta worry cu salud y siguridad di hende. Esey no ta prioridad di gobierno, pero loke ta nan prioridad ta potret bunita y di e forma ey bin cu mercadeo.
Pa haya sa mas di e rapport di Carmabi, por haya esaki publica riba e pagina di Facebook di Carmabi mes. E parlamentario a indica cu ta bon pa hende informa su mes mas riba esaki y exigi un gobernacion di calidad di Aruba. Santos do Nascimento a indica cu el a splica na diferente forma cu minister Arends ta purba sconde. E kier sa dicon Arends no a papia riba e situacion.


text:
E cantante Ily despues di su exito “Un anochi so” ta pone den circulacion su di dos tema promocional.
Ily, semper a participa den diferente Festival di Cultura y su participacion e no a laga esaki un banda tampoco.
Su amor pa cultura ta data for di su infancia y semper cu haya e oportunidad pa participa e lo haci’e tambe.
Su participacion n’e festival nan aki e la logra di yega di ta riba e lista di finalista nan.
Canto pa Ily ta su terapia y un forma di por un expresa su sentimento di forma explosivo, su prome biaha riba escenario tabata na edad di 17 aña y for di eynan esey tabata e “Jump start ” pa tuma canto mas na serio.
T’e asina leu cu e la dicidi di tuma e pen y scirbi su prome composicion na su mes sobrina p’e por participar na un festival, tras di su nomber tin e obra titula “Dune un man”, “Strey a Cora” entre otro.
Pero su pen no a para keto na lo cultural, tabata dos (2) aña pasa den pleno pandemia e la cuminza compone pa ensambla esaki den diferente genero.
Cu tur e composicion nan aki den su man e la aserca diferente arreglista pa elabora e parti musical pa cada obra.
Por ehempel, su tema “Un anochi so” e arreglo tabata den man di Candred ‘Shuby’ Lanoy y den e tema nobo aki “Sigui bay” e arreglo a ser ensambla pa Migi Boss.
E otro proyecto nan musical cu Ily tin prepara lo conta cu e colaboracion di entre otro Dwight Leoneta y Denny Loefstop, pero Ily a pone bon cla cu e otro proyecto nan musical lo ta completamente varia.
Mester remarca cu su prome tema promocional a yega di posiciona su mes number #1 riba “Hashtah #18”, “Bomb di siman na Blue 107.5 FM”, “Plataforma Farandulero” Top 5 di aña na Boneiro, nomina tambe p’e premiacion “Wiri di Oro” banda di Buleria, Jell-yz y Shine Music.
Tambe e la figura den “Top 100” di aña na diferente station di radio.
Su tema nobo “Sigui Bay” ta relata un situacion cu kizas por a pasa directo of indirectamente cu bo mes of bo entorno.
Ily ta duna un discripcion di su tema nobo cu ta como lo siguiente: “Esaki ta bayriba di un relacion nobo y e ex-pareha ta keda insisti den e relacion actual, pero n’e mesun momento tin un otro storia hinka den otro. Un pareha cu a bay introduci su chick na su mayornan y e mama no ta keda contento cu su yiu y no kier p’e relacion sigui. Pero tog e yiu homber ta dicidi di continua su bida/relacion cu’e chick apesar di no tin e aprobacion di su mama. Den e video clip cu a ser filma y produci complemente dor di Dani Cruz ta ser ilustra un caso hipotetico di e storia”.
video clip link:


text:
Oranjestad – Den e crisis di Covid-19 Minister di FinansaXiomara Maduro hunto cu un team di profesionalnan ta trahadoduro pa percura pa e stabilidad financiero di Pais Aruba y bandadi esaki ta buscando e fondonan necesario pa por brinda e aliviocu Pueblo y comercio ta spera di por haya fo’i Gobierno di Aruba.
Mester stabilisa e sistema
Den e crisis aki Minister di Finansa ta trahando pa stabilisa e sistema mas cu por. E trabou aki no ta facil ya cu Pais Aruba ta den un situacion na unda cu nos finansa publico no tin un buffer financiero pa wanta un sla di e magnitud cu e crisis di COVID ta ocasiona. E cashflow di Gobierno mester keda sigura pa asinanos Pueblo por keda conta cu e seguridad social cu AZV, SVB y e servicio publico ta brinda. Banda di esaki Minister di Finansata buscando e fondonan necesario riba mercado internacional y via Reino Hulandes, pa por brinda ayudo na persona cu ta perdetrabou a causa di e crisis aki y pa por brinda poco alivio nacomercio.
Ok pa subi mercado internacional
Diaranson mainta Minister Maduro a haya e autorisacion di Conseho di Minister di Reino pa por subi mercado internacionalpa busca e fondonan necesario pa por cubri gasto di debe y gobernacion, y pa por brinda alivio den e prome lunanan di 2020. Minister Maduro ta indica cu ta hopi importante pa nos
yega na e fondonan aki pronto pa asina nos por wanta como Paiste na momento cu nos por haya yudansa di parti di ReinoHulandes.
Yudansa di Reino den forma di fiansa
Pa awor aki ta bisto cu e ayudo cu Aruba y e otro Paisnan den Reino por conta cune di Reino lo bira un yudansa den forma di fiansa mara na condicion. Pues no lo tin yudansa den forma di un suma di placa pornada. Tur fondo cu ta necesario pa brindaalivio lo bira un extra debe pa Aruba y nos lo tin cu bay pagaesaki bek. Conseho di Reino ta wardando conseho di CAFT pa asina por indica e suma di fiansa y bou ki condicion esaki lo biradisponibel. Minister Maduro ta spera cu pronto, promer cu fin di april, e detayenan di e yudansa aki bira conoci.
Espacio financiero pa yudansa ta limita
Minister Maduro tin comprension y tin e intencion noble pa por brinda alivio na tur persona cu ta perde trabou y tambe lo kier brinda un alivio hopi mas grandi na comercio cu ta pasando den temponan hopi dificil, pero e realidad di e situacion financiero di Aruba ta limita e espacio financiero pa brinda e yudansa desea. No obstante e realidad aki, Minister Maduro ta keda traha duropa yega na e fondonan necesario pa por brinda alivio nacomunidad.


text:
Relaciona cu e caso di mama di dos yiu cu a keda deteni pa polis y treci Guarda nos Costa, Trudy Hassell ta splica e otro banda di medaya.
Segun e comunicado, e persona concerni a drenta Aruba na September 2017 como turista pero e momento ey, e no a pidi asilo. Na inmigracion el a haya ocho dia pa e keda Aruba como turista pero despues e ta dicidi di no sali pero ta keda Aruba violando caba ley di admision y expulsion.
Despues di dos aña ilegal na Aruba, na October 2019 e ta haci aplicacion pa asilo cu a bay den e proceso. Na februari 2020 Cuerpo Policial durante un control di trafico ta detene e persona pasobra e no por a mustra cu e ta legal y ta mustra polis un rijbewijs di Venezuela. E señora a wordo hiba Guarda nos Costa y despues di investigacion di su caso ta sali na cla cu dia 26 di Februari 2020 e tabata sa cu a nenga su peticion pa asilo dia 7 di Januari 2020 y e no a bisa KPA esey e momento ey.
Dia 7 di Februari 2020, e señora ta haya un email cu su peticion a wordo nenga y dia 10 di Februari e ta haya un copia den su man cu su peticion pa asilo a keda nenga y e ta firma cu el a ricibi e copia. E persona aki no solamente a gaña Cuerpo Policial ora cu el a keda deteni pasobra e no tin asilo politico y momento cu el a wordo hiba Guarda nos Costa el a keda keto over di su peticion pa asilo politico.
Di parti Guarda nos Costa a traha un bevel van bewaring y despues a bay check su caso unda berdad el a haci un peticion pa asilo. Na e momento ey e señora no a informa Guarda nos Costa si el a haya un negacion di su permiso. E sra. a aparece dilanti Hues Comisario unda a pidi cu kier a wak for di DIMAS preto riba blanco e decision riba e peticion di asilo. Esey a wordo manda via email door di DIMAS pero a resulta cu e email no a wordo ricibi.
Hues Comisario di su banda a haya cu pasobra no a haya e âafwijzing beschikkingâ di DIMAS, e ta saca su conclusion cu e detencion ta ilegal. Na opinion di sra. Hassell e persona aki âta burla di e leynan di LTU pa e keda Aruba. E señora aki sa masha bon cu a nenga su peticion pa asilo pero e ta manipula cu e sistema di LTU. Meta di e señora ta pa e keda Aruba y riba dje e tin dos yiu ilegal.â


text:
Promotornan gratamente asombra ta anuncia cu e concierto di artista local Jeon âBiggyâ programa pa tuma luga dia 28 di maart proximo ta âSOLD OUTâ completamente. Ta papia di un sold out den tur seccion.
For di momento cu a anuncia localidadnan di pre-benta, esaki tabata un locura total. Na varios ocacion mester a hiba carchi bek na e outletnan aki pa asina tin carchi disponibel pa e sin fin di fanbaticonan cu a forma filanan largo pa asina sigura nan mes cu nan tambe ta inclui den e anochi aki.
Di su banda Jonathan âBiggyâ Thiel no por caba di gradici e publico cu a sostene e concerto aki for di prome instante cu a anuncia fecha. Preparativonan ta grandi, entusiasmo aun mas grandi y sigur den mente pa kibra tur espectativa pa locual ta e anochi aki.
Informacion cu ta circulando cu pronto lo por tin fecha pa e concierto na nos hermana Isla Korsou como tambe Hulanda. Concienrto Biggy Boy Forever a impone un stempel inmenso pa artistanan local y ta spera cu e sosten aki por crece y brinda como ehempel na tur otro cu ta sigui e pasonan di e idolo internacional Jeon pero e biaha aki como âBiggyâ den presentacion di su gran exitonan den e genero cu ta inolvidabel pa hopi. Na e fanaticada cu a logra cumpra nan ticket na tempo, tene bon na dje pa asina dia 28 di maart bo canta cada un di e exitonan aki cu tur forsa y sentimento.


text:
Selebrashon anual di siman di bewaker na Aruba
Un biaha pa aña e trahadónan di JICN di Boneiru, paisnan i isla bisiña ta para ketu na e trabou importante, bunita i difísil di trahadó di prisòn. Manera ta tradishon e dia ta kuminsá ku un selebrashon di misa i ta finalisá ku un fiesta animá.
E trahadónan ta bisti un unifòrm di seremonia, ku orguyo pa e ofishi ku nan ta ehersé. Ta un dia pa tuma tempu i reflehá huntu riba kiko nan komo trahadó di prisòn ta para pe i kua kontribushon nan ta duna na un komunidat mas sigur.
Paisnan Kòrsou, Sint Maarten, Aruba i Sürnam konhuntamente ku Boneiru a organisá na komienso di òktober un siman ku diferente aktividat di deporte, wega i ambiente. E aña aki a toka Aruba pa ta e anfitrion. Alabes ta usa e oportunidat pa reuní tokante mihó kolaborashon entre e pais- i islanan pa loke ta trata maneho di prisòn. E aña aki e duplikashon pa tin maneho similar entre e institutonan korekshonal a inisiá, ku Boneiru komo sentro di konosementu. Esaki a sali for di e “Justitieel Vierlanden Overleg” den kual ministernan di Sint Maarten, Aruba, Kòrsou y Hulanda a keda representá. E direktornan di e institutonan a ekspresá nan deseo pa Sürnam tambe konektá na e ret di kolaborashon aki.
E meta di siman di bewaker i dia di bewaker ta pa interkambiá konosementu, pero prinsipalmente pa fraternisá i dibertí, paso esaki tambe ta na su lugá den e ramo aki. Tur kuater pais ta entusiasmá pa e siguiente biaha. E aña benidero Sürnam lo ta na bùrt pa risibí e otro paisnan.


text:
DE PALM ISLAND RESIDENTS
Quick Details
- Adulto (edad 13+) Prijs: 119 florin
- Mucha (edad 4-12) Prijs: 75 florin
- Infante (edad 0-3) Prijs: Gratis
Bo no lo kier e fun caba nunca!
Tin biaha nos tur mester di un break di nos bida diario. Bin enjoy bo dia cu cuminda y bebida sin limite, hopi actividad nan pa explora y tambe relaha na bo agrado riba De Palm Island.
Prijs ta inclui:
- Cuminda y bebida
- Articulo pa snorkel
- Snorkeling tours gratis
- Relahacion
- Banana boat ilimita
- Parke aquatico pa mucha
- Body drop slides
- Flamingos elegante
- Mucho mas!
Pa tur informacion tocante prijs di grupo, por contact nos ticket office.
*Tickets obtenibel na LG Smith Boulevard 142, habri tur dia di 8:oo a.m. pa 5:00 p.m. Ta necesario pa trece un ID / AZV valido na momento di cumpra tickets! Pa mas informacion, por contact nos ticket office na 5224500
-
-
Tur lo siguiente ta inclui den bo pakete di dia:
Cuminda y Bebida
Disfruta di un lunch buffet cu caracteristica local y Caribeño, come un snack di nos dushi grill manera hamburger, hot dog, of chicken tenders. Disfruta di nos Open Bar cu ta ofrece cocktailnan, cerbes of soft drinks.
Lunch: 11 a.m. pa 3 p.m. / Grill: 12 pa 4 p.m. / Open Bar: 10 a.m. pa 4:45 p.m.
Mihor caminda pa Snorkel y explora
Bin disfruta di nos bida marino especialmente e bunita pisca yama “Blue Parrotfish”. Por experiencia snorkel en grande den nos lama hundo of seco. Tur material pa snorkel lo wordo parti hunto cu informacion. Tour nan di snorkel complimentario di e reef ta disponibel dos biaha pa dia.
Kids Water Park
E chikitin lo encanta e “waterpark” pa mucha unda nan lo tira cañon/cannon di awa, slip y bai bow craamchi awa y keda full muha door di un hemchi di awa cu ta basha cada tanto minuut.
Body Drop Slides emocionante
Twist y bira bay abow den nos asombrante slipnan “free-body”.Pa esnan cu ta prefera algo mas fasinante, bin slip den nos slip cu tin un pida cu un tunel scur cu ta hiba bo den un conchi di spiral (spiraling bowl). *Persona nan abow di 45 inch halto (1.14 m) no ta permiti den e slip aki*
Relaha
Bin relaha na De Palm Island y scapa di bo bida diario nos tin dushi awa di lama pa baña y yen diferente actividad nan pa bo relaha y pasa un dushi dia cu nos riba nos isla.
Banana Boat Rides
Refresca bo mes door di disfruta di nos “Banana Boat rides” cu no tin limite pa bai riba dje.
Kita e calor door di participa den un di nos “Banana Boat rides” cu ta hopi emocionante!
Banana Boat ta cuminsa 10 a.m. y ta sera entre 1:00 p.m. to 1:30 p.m.
Actividadnan
Forma un team hunto y reta otro cu un wega di volleyball, voetball riba beach. E mucha nan lo goza di nos “twister field” of otro actividad nan organisa specialmente pa nan na nos “ Kid’s Corner” (weekend nan so).
-
-
Reglanan estricto pa distanciamento social:
- Palapa normal: Max. 2-4 stoel pa lama.
- Palapa pa famia: Max. 6-8 stoel pa lama.
No ta permiti pa realoca e stoelnan di e palapa nan!


text:
Santa Helena: Diasabra den oranan di marduga polis ta bay na un adres na Santa helenastraat pa un auto cu lo a dal un cura di cas.
Home Uncategorized Chaufeur ta bruha, ta baha caminda y perde control dal contra un...
Chaufeur ta bruha, ta baha caminda y perde control dal contra un cura di cas
Na yegada na ta bin topa enberdad cu un auto y e cura di cas cu basta daño material. E chauffeur di e auto ta splica e polisnan na e sitio cu di un of otro forma ela bruha y a baha caminda perde control y a bay dal contra e cura di cas.
Causando asina hopi daño material na su auto y na e cura di cas.


text:
Cu fin di juni ta yega na clausura di luna di orguyo, Plataforma Raiz kier manda un palabra di elogio na miembronan Parlamentario Misha Raymond y Minister Geoffrey Wever trahando pa un sociedad inclusivo.
Parlamentario Misha Raymond
Misha Raymond ta apoya matrimonio di mesun sexo y ta medetekenaar hunto cu Parlamentario Miguel Mansur di un ley di iniciativa pa haci esaki un realidad. Tambe Misha lo agrega na e ley un splicacion di e posibel efectonan psicosocial, riba esnan den e comunidad LGBTQIA+ pa haya e reconocimento cu nan ta casa, y cu nan tin e mesun derechonan legal cu pareha di diferente sexo.
Minister Geoffrey Wever
Como Minister encarga cu Desaroyo Sostenibel y realisacion di e “Sustainable Development Goals” (SDG’s), Geoffrey Wever ta enfoca riba e reduccion di desigualdad. Minister Wever ta para pa igualdad den e mas amplio sentido. Cada ciudadano tin derecho riba beneficio di un union civil, cual ta encera entre otro, pensioen, belasting, derechonan di siguridad social etc. E ta un deber di gobierno pa percura cu tur ciudadano tin e mesun derecho huridico, si ta papia di pareha casa of un union civil. Ambos mester ta igual den bista di ley. Pa es motibo, Minister Wever ta trek un comision pa tuma inverntarisacion di e cambionan di nos Codigo Civil cu mester tuma lugar pa elimina desigualdad na Aruba.
Cu e esfuersonan andando, Plataforma Raiz ta satisfecho cu ta promove puntonan cardinal di cual Raiz a enfoca riba nan durante campaña. Aruba ta enfrenta retonan economico, social y tambe di sotenibilidad. Esakinan ta keda pilarnan cu lo sigui dedica atencion na nan pa trece mehoracion na maneranan responsabel y duradero.


text:
Pa keda bij cu e desaroyonan hende mester keda siña. Un manera pa hende keda educa su mes ta pa medio di educacion pa adulto. Educacion pa adulto ta dirigi pa duna adulto y hoben (cu no ta haya chens mas den enseñansa regular) un di dos chens pa ainda logra un diploma, pa educa nan mes mas y/of desaroya competencia. Educacion pa adulto ta ofrece diferente estudio formal te cu cursonan cortico.
Educacion pa adulto ta den pleno desaroyo na Aruba. Banda di cuminsa cu programa di estudio nobo ta importante cu e condicionnan necesario pa e programa ta exitoso tambe tey. Pa mas informacion tocante educacion pa adulto tocante e programanan como e proyectonan riba e tereno aki, bishita e website, www.ea.aw.
Educacion pa adulto ta un di e tareanan primordial di e seccion Scholing di Departamento di Enseñansa Aruba (DEA), cu como meta:
- Sincronisa e demanda pa educacion pa adulto y mehora e cualidad;
- Sostene y crea e condicionnan pa enseñansa pa e adultonan.


text: Diabierna net prome cu mey anochi a drenta informe di un accidente hopi serio na Gasparito, mesora a dirigi tanto polis ambulans como tambe e equipo di rescate di bombero. Na yegada di e patruya a bin compronde cu velocidad halto a pone e chauffeur cu tabata bayendo nort cu e Mitsubishi A-21001 a perde control net den e birada pasando Bucanneer. A baha caminda na man drechi pasa parcialmente door di dos tronkon di mata di kwihi y keda pega manera ta un avion a baha di emergencia. Polis a constata cu tin dos herido y ambos tabata pega den e auto. Ekipo di rescate a yega na e sitio. A cuminsa na corta e porta di chauffeur pa libera e chauffeur herida. Djey a corta dak etc pa asina saca e di dos victima pega bou dashboard. A dura un poco pero den forma tactico y profesional a logra libera e victima pasahero cu tabata pega. A hiba ambos pa Hospital. Polis di trafico a presenta pa asina nan haci investigacion.


text:
DISNEY DREAMS TA PROMÉ BARKU DI TURISTA KU TA MARA NA BULLENBAAI KOMO BASE TEMPORAL
DISNEY DREAMS TA PROMÉ BARKU DI TURISTA KU TA MARA NA BULLENBAAI KOMO BASE TEMPORAL
Willemstad 28 di Yuni 2020- Disney Dreams ta bira e promé barku di turista ku ta mara i lo usa nos terminal di Bullenbaai komo base temporal. E kompania a saka e barku for di operashon pa un temporada indefiní. E barku lo mara na Jeti 2 sin ku tin pasahero ku ta subi òf baha.
Durante di e periodo ku e ta mará na Bullenbaai, e mester kumpli ku e protokòl stipulá ku ta rigi presensha di un barku pa outoridatnan di gobièrnu den kuadro di Kòrsou su maneho pa mitigá presensha di COVID-19.
E terminal na Bullenbaai ta ofresé posibilidat pa 6 barku similar mara einan sin ku esaki ta stroba tankeronan di karga of deskargá na e terminal. Uso di e fasilidatnan aki no ta peligrá e proseso pa yega na un partner pa garantisá un futuro duradero pa nos industria petrolero. Esaki ta otro prueba di Refineria di Kòrsou su esfuerso pa maksimalisá uso di e infrastruktura ku e kompania tin bou di su maneho.
Disney Dreams ta un barku di turista di Disney Cruise Line. Lo e permanesé na Kòrsou ku un tripulashon abordo redusí di 177 persona. E barku ta nabegá for di 2011 i ta krusa den awanan di Karibe habitualmente. E barku tin un largura di 340 méter i ta pisa 128,690 tòn. Su kapasidat máksimo di turista ta apróksimadamente 4000 ókupante.
Presensha di Disney Dream na Kòrsou ta danki na koperashon entre RdK, Curacao Ports Authority (CPA) i Curacao Refinery Utilities (CRU) pa aktívamente traha riba uso mas optimal di e potenshal aki na Bullenbaai. Ta traha estríktamente ku e.o. Ministerio di Salubridat, Medio Ambiente i Naturalesa, CPO, Outoridat Marítimo i Selikor. No ta eksluí e posibilidat ku den e periodo benidero lo por mira mas barku di turista bin usa Bullenbaai komo nan base temporal.
Bullenbaai ta brinda oportunidat ekselente pa 6 di e tipo di barkunan aki mara (segun e double banking method) na e terminal.


text:
Pa por implementa un maneho exitoso ta importante pa enfoka riba full e cadena Hudicial y tur “stakeholders” y no djis un departamento. Mester tene cuenta cu (1) integralidad, (2) participacion, (3) continuidad Hudicial y (4) inteligencia y informacion, como e parti esencial pa combati criminalidad”.
Un di e prioridadnan di Partido Movimiento Electoral di Pueblo lo ta pa percura cu e aspectonan basico pa un persona por ehecuta su trabou debidamente ta regla. Si e personal tin e materialnan necesario y ta motiva, nan productividad lo ta mas halto. Y den e caso aki esey ta nifica cu lo combati criminalidad mas eficaz.
ASPECTONAN BASICOOra te referi na e aspectonan basico ta importante pa percura cu na prome lugar por brinda tur esunnan cu ta labora den e cadena Hudicial e material (persoonlijke uitrusting), e cursonan necesario y percura pa drecha e aspectonan pa loke ta trata e posicion huridico di e trahadornan (rechtspositie). Na mes momento ta importante pa introduci un “meerjaren planning” pa evita cu tur aña tin e problema pa personal, cu nan no ta haya e materialnan basico cu ta necesario pa nan por eherce nan tarea na un manera sigur. RECHTSPOSITIEDen cuadro di brinda atencion na personal, a base di un proyecto, cu lo wordo “outsourced” y cu participacion firme di tur sindicato, mester atende cu tur reorganisacion cu ta andando pa hopi aña y percura pa no tin retraso den asuntonan cual ta regarda posicion huridico di personal. Mester studia e posibilidad pa introduci “flex-schalen”, caminda ta hacie posibel cu un trahador, dependiendo di e funcion y experticio, por sigui crece den e funcion. Asina ta evita cu pa motibonan di bevordering bo ta perde experticio “schaars” na un departamento. PA CONCLUIPa por garantisa un bon fluho di “bevordering” bo sistema di duna “opleiding” mester cana bon. Y pa esaki por wordo logra independisacion di nos academia di Husticia combina cu e inversionnan necesario qua tecnologia y inovacion te necesario. Esaki ta cuadra por cierto tambe cu e vision di E-government cu ya caba ta den ehecucion. Den e dia y simannan nos dilanti lo nos sigui elabora riba e diferente puntonan pa loke ta e maneho di Husticia 2021-2025.
Rocco Tjon: Mester atencion pa full e cadena Hudicial y no un departamento so!
Pa por implementa un maneho exitoso ta importante pa enfoka riba full e cadena Hudicial y tur “stakeholders” y no djis un departamento. Mester tene cuenta cu (1) integralidad, (2) participacion, (3) continuidad Hudicial y (4) inteligencia y informacion, como e parti esencial pa combati criminalidad”.


text:
Promo Minister Evelyn Wever-Croes: En conexion cu Dia di Betico, PROME MINISTER A BISHITA SCOL MUCHILA CREATIVO
Promo Minister Evelyn Wever-Croes: En conexion cu Dia di Betico,
PROME MINISTER A BISHITA SCOL MUCHILA CREATIVO
ORANJESTAD — Den cuadro di Dia di Betico, Prome Minister Evelyn Wever-Croes a bishita Scol Muchila Creativo na unda un grupo di muchanan special ta haya les parti mainta. Directora di scol Muchila Creativo, sra Rose-Marie Provance hunto cu su team y tur e muchanan, a duna Prome Minister un caluroso bon bini cantando e Himno Nacional di Aruba.
Pa Prome Minister Evelyn Wever-Croes, e grupo di muchanan aki ta hopi special y tabata un placer pa su persona di por a wak e progreso den cada un di nan. Tabata un mainta ameno na unda cu Prome Minister a conta nan e historia di nos Gran Libertador.
Den preparacion pa Dia di Betico, e muchanan a haci pinturanan bunita y esaki ta algo cu Prome Minister a expresa, e lo desea di wak na tur e scolnan cu e y su team ta bishitando den e proximo dianan.
Na final di e encuentro aki, e muchanan a canta, baila y duna Prome Minister un rondleiding di e scol. “Mi a keda hopi impresiona di con bunita dorna e luga a keda y mas ainda di e forma con ta atende cu e muchanan”, Prome Minister Evelyn Wever-Croes a termina bisando.


text:
Digicel Aruba, como compania di comunicacion di Aruba, ta un di esunnan responsabel pa mantene e infrastructura di telecomunicacion di pais Aruba durante tur momento. E ta un empresa vital y pa esaki nan ta percura pa duna servicio na clientenan, esta usuarionan, bou tur circunstancia. Esey ta loke Digicel Aruba ta haciendo y ta preparando. Aña den y aña afo nan ekipo tecnico constantemente ta den training pa cualkier momento dificil of calamidad, nan por percura cu e netwerk por sigui funciona pa no solamente miembornan di comunidad por comunica cu otro pero tambe por asisti den un forma di sistema di “emergency responder”.
Asina aki por yuda comunidad pasa informacion relevante p’e comunidad en general. Lincoln “Dello” Gomez, presidente di Digicel Aruba, a indica cu e ekipo tecnico ta haciendo esey y tin protocol na luga pa haci esey. E parti di ekipo administrativo ta cu a aplica cierto restriccion na e oficina principal. Tambe nan a habilita e tecnologia cu ta ofrece pa traha mas tanto posibel for di cas. Si mester ricibi hendenan na oficina ta dirigi esey den un forma basta pisa. E di 3 categoria ta e miembronan di ekipo, manera esun di Tanki Leendert. Ta atende clientenan cu ta yega pa asistencia sea tecnico of pa paga nan cuenta of cumpra carchi.
Digicel Aruba ta mira tur informacion disponibel, tur informacion cu ta considera relevante, y tambe e interes di team members, lo mantene e tiendanan habri cu orario normal. Pero cu algun restriccion di laga 2 persona drenta den tienda simultaneamente, tin sanitizer, tin suficiente espacio pa mantene e protocol. Tambe tin distancia entre e caheronan, team members y empleado.
No ta necesario cu clientenan mester yega na e oficina pa haci uzo di e servicionan, pasobra esunnan di post paid por bay online riba e website di Digicel Aruba y social media, unda cu tin informacionnan pa haci e pagonan online. Lo procesa e parti administrativo y continua cu e servicionan. Esnan cu tin prepaid por descarga e MyDigicel App riba e Google Store of App store, via esey por fia minuut y paga bek na momento di cumpra carchi. Of si cumpra carchi por comparti e minuutnan cu bo tin cu sernan keri, famia of amigonan. Un otro aplicacion cu tin na e momentonan aki ta cu si tin mas hende mester cumpra carchi, por palabra cu 1 ta yega na e tienda di Digicel y cumpra carchi of suficiente credito, y na su turno ta transfer esaki.
Segun Lincoln “Dello” Gomez cu riba rednan social nan a produci un video pa duna informacion na comunidad. Ademas di tur protocol cu ta manteniendo y lo sigui mantene, mester tene cuenta cu na momento di descuida un caminda ta habri nan mes pa riesgonan innecesario. “E telefon cu tin awendia ta un obheto cu ta pasa gran parti cerca nos, den nos man, den camisa y esey tambe por ta brote di contaminacion.” Riba e video eynan ta pone informacion con pa cuida telefon, e sanidad di e telefon. Percura no solamente pa proteha bo mes y sernan keri pero tambe pa evita cu e ta bay uza productonan cu kisas ta desinfecta e telefon, pero por daña e telefon tambe lagando un hende sin comunicacion den e temponan aki.
Segun Lincoln “Dello” Gomez cu riba rednan social nan a produci un video pa duna informacion na comunidad. Ademas di tur protocol cu ta manteniendo y lo sigui mantene, mester tene cuenta cu na momento di descuida un caminda ta habri nan mes pa riesgonan innecesario. “E telefon cu tin awendia ta un obheto cu ta pasa gran parti cerca nos, den nos man, den camisa y esey tambe por ta brote di contaminacion.” Riba e video eynan ta pone informacion con pa cuida telefon, e sanidad di e telefon. Percura no solamente pa proteha bo mes y sernan keri pero tambe pa evita cu e ta bay uza productonan cu kisas ta desinfecta e telefon, pero por daña e telefon tambe lagando un hende sin comunicacion den e temponan aki.


text:
Den e siman di Aruba Art Fair 2022, Minister Maduro di Cultura tabata presente na e ‘fashion show’ ‘Climate meets Fashion’. Un show na unda cu diseñador- y talentonan local como tambe internacional a sa di luci den Caya Principal di San Nicolas cu a fungi como pasarela pa e evento unico aki.
Durante e show a pone enfasis riba e importancia di cuida nos medio ambiente. Esaki a duna e anochi aki un balor agrega mirando cu e parti aki ta hopi importante pa nos como pais y mundo henter bira mas consciente di dje. Nos mundo ta cambiando y nos como isla chikito tambe ta sinti e efectonan di e cambio aki. Ta p’esey ta asina importante pa para keto y bira mas consciente di e cuido cu nos medio ambiente ta rekeri pa asina nos por preserva nos isla pa nos como habitante, pero tambe pa esnan cu ta bishita nos.
Minister Maduro ta gradici sr. Tito Bolivar y full e team di Aruba Art Fair 2022 pa e bunita organisacion di e show di moda y tur actividad den e siman na unda arte y cultura a domina den e cayanan di San Nicolas. Masha danki pa kere den Aruba.


text:
Patrick Groters a keda na posicion number 8 den e gran final di 200m lomba den e Panam Games Lima 2019
Cu un adrenalina super halto, e landado Groters a inicia e gran final di e 200m lomba den e Panam Games. Groters a sali duro unda e ta bira den lane 8 como e prome atleta den un tempo di 27 seconde pero despues no por a mantene e ritmo aki cual tabata uno hopi duro. Na final Groters ta logra un tempo di 2:03. 96.
E mainta caba Groters a landa un record nobo cual a dune e paso historico pa e gran final di un Panam Games. Nunca antes un landado di Aruba a logra drenta un final A den e Weganan Panamericano mientras cu awe diaranzon Mikel y Patrick ambos ta logra esaki tras di otro.


text:
Investigacion Genealogico (Stamboom)
Un peticion pa un investigacion genealogico (Stamboom) por wordo haci na e Seccion di Servicio di ANA.
Un investigacion genealogico ta ensera: informacion di persona y ancestronan (fecha di nacemento, fecha di fayecimento, fecha di casamento, ofishi cu e persona a eherce ect).
E stamboom aki ta un investigacion di famia y no ta pa uso legal (por ehempel pa notario). Pa e stamboom pa notario por acudi na Censo. www.censo.aw
Kico pa trece
- Identificacion valido (p.e. paspoort, carchi ID, rijbewijs)
- Buki di casamento (Trouwboekje) (si tin esaki)
- Informacion di famia (p.e. nomber completo y corecto, fecha di nacemento, fecha di fayecimento)
Costonan
– Awg. 75,- investigacion genealogico (stamboom) (digitaal – completo)
Duracion
2 – 3 siman (depende di grandura di famia)


text:
1 di sèptèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
1 di sèptèmber ta e di 244 dia di aña (245 den un schrikkeljaar) riba e kalènder gregoriano. Ta resta 121 dia pa e aña terminá.
A sosodé[editá | editá fuente]
- 1939 - Alemania Nazi i Slovakia ta invadí Polonia; komienso di e di dos Guera Mundial.
- 1948 - Na Aruba a funda e asosiashon deportivo SV Estrella.
- 1958 - A tene elekshon pa Parlamento di Antias Hulandes na tur seis isla di Antias Hulandes.
A nase[editá | editá fuente]
- 1961 - Mike Eman, polítiko arubano i promé minister di Aruba di 2009 pa 2017.


text:
Aeropuerto London Heathrow
Aeropuerto London Heathrow òf Heathrow (kódigo IATA: LHR, kódigo OACI: EGLL), situá na e parti wèst di London, ta e aeropuerto mas grandi di Reino Uni i di Oropa. Ku un kantidat di alrededor di 68 mion pasahero pa aña, ta hasi Heathrow un di e aeropuertonan mas drùk di mundu. Heathrow konosé un kantidat enorme di pasaheronan internashonal kual ta hasié e aeropuerto internashonal number unu di mundu. Apesar di ta surprasá su konkurenshanan den Oropa Aeropuerto Paris-Charles de Gaulle na Paris, Fransia, Aeropuerto Frankfurt am Main na Frankfurt, Alemania, Aeropuerto Madrid-Barajas na Madrid, Spaña i Aeropuerto Amsterdam-Schiphol na Amsterdam, Hulanda di ta hèndel mas pasahero pa aña, e ta esun number dos di Oropa riba tereno di moveshon aeréo tras Paris-Charles de Gaulle siguí pa Frankfurt am Main. Aeropuerto London Heathrow ta e base di British Airways kual ta hasié e hub di aviashon Oropeo mas grandi pa e aliansa aeréo Oneworld. Banda di esei e ta un hub pa BMI i Virgin Atlantic Airways


text:
Lugar di euthanasia lo ta cera temporalmente Pa renobacion y mehoracion di su servicio
Lugar di euthanasia lo ta cera temporalmente
Pa renobacion y mehoracion di su servicio
ORANJESTAD, Aruba –20 maart januari 2019: Entrante dia 22 di maart te cu dia 07 di april 2019, Servicio Veterinario su localidad situa na Wayaca 128-A conoci como “Kill Cage”, lo ta cera temporalmente pa renobacion y mehoracion di su servicio.
Den pasado e localidad aki tawata habri pa publico 24 ora pa dia 7 dia pa siman. Esaki pa evita cu animalnan ta wordo tira over di muraya, loke den pasado a sosode. Cu e renobacion aki lo bay construi un dak pa e localidad y tambe lo bay introduci dia y orarionan stipula pa por trece of busca animal.
Esaki ta e prome stap pa trata na regula e proseso di eutanasia di animalnan no desea y tambe mehora e servicio pa cu e animalnan cu ta wordo entrega y busca. Durante e periodo di renobacion aki, nos kier pidi comunidad pa no trece ni tampoco laga atras ningun animal na e localidad of riba caya. Preferibel wanta esaki of busca ayudo serca un di e diferente Fundacionan of Organisacionan cu ta dedida na busca doñonan adoptivo pa e mascota.
Meta di e localidad aki ta pa evita cu animalnan no desea ta termina riba caya, ocacionando cu e populacion riba caya ta sigui crece. Animalnan riba caya sa ocaciona problemanan manera accidente di trafico, ta ataca deportistanan y tambe otro animalnan di cria manera cabrito.
Como Departamento di Salud Publico nos ta pidi comunidad pa sterilisa boso mascota pa di e manera aki hunto nos traha na reduci e populacion di animalnan cu ta sufri riba caya.
Pa mas informacion por tuma contacto cu Servicio Veterinario di Departamento di Salud Publico na 5224200/ 5850400.


text:
Awe, dia 18 di maart 2020, Corsou a conoce e prome morto registra pa coronavirus. Ta trata un di e 3 casonan confirma pa COVID-19. Ta trata aki di e prome pashent cu a keda detecta cu e virus cu a bin na fayece na CMC.
Aparentemente su situacion a empeora y finalmente e noticia tristo a drenta cu no mucho rato pasa, e persona a fayece.
No ta conoci sinembargo ki sexo y ki edad e persona aki tin. Na famianan di e fayecido, nos ta extende palabranan di profundo condolencia den e temponan dificil aki.
Nos ta keda pendiente pa cualkier informacion cu por drenta riba e otro casonan registra.


text:
ISBN: 978-99904-2-304-4
Hulanda mi ta bai
$ 8,24 O.B Excl.
Fls 15.00
Eligio Melfor
Eligio Melfor (1940), seudónimo pa Julio Constantino Hermanus, ta eskritor di komedia popular. E ta konosí tambe komo aktor kómiko den su obranan i den diferente pelíkula. For di hóben el a skirbi i presentá vários komedia i fábula. Algun ta: Emansipashon di hende muhé, Beberin den polítika, Wan tres porta, Mi ta skohe bo nèshi, Bestia den polítika i Hulanda mi ta bai. E último akí a bati tur rekòr! Mas ku 150 presentashon na 2003/2004 di Hulanda mi ta bai a atraé míles di hende na Kòrsou, Aruba i Hulanda.
In stock
Compare


text:
E grupo a konta ku nan tabatin sinku dia bandoná na e isla.
SAN JUAN – E Warda Kosta di Estádos Unídos a informá di reskate di 12 migrante haitiano, shete hòmber i sinku muhé, ku tabata pegá na e Isla Monito, na Puerto Rico. Esaki despues ku nan a keda bandoná pa kontrabandista nan.
E reskate a forma parti di e esfuerso nan ku ta realisando pa vários agensia komo apoyo e Operashon di Warda di Caribe i e Grupo Interagensial di Frontera di Caribe.
E vigilante nan di Warda Kosta na San Juan, a keda alertá den ora nan di mainta pa agente nan polisial di Patruya Fronteriso di Estádos Unídos. Esaki nan a notifiká di un fogata na un reserva natural deshabitá.
E tripulashon di e embarkashon di Warda Kosta a investigá e echo i konfirmá ku tabatin un grupo di persona no identifiká. Despues di e reskate, e sobrebibiente nan a konta ku nan tin sinku dia bandoná na e sitio. Esaki no ta e promé kaso di e tipo aki, mirando ku último tempu kada siman di nobo ta haña diferente inmigrante den nan intento di yega Puerto Rico. Esaki sigur ta trese kuné, ku personanan ta kuminsá abusá i kobra esaki nan pa primintí nan di yega tera i inkluso ta bandoná nan.


text:
ORANJESTAD, Aruba
Cuerpo Policial ta haci un apelacion na testigo(nan) pa cu e accident serio cu a tuma lugar diabierna anochi 3 january 2020 pa mas o menos 8:30 net prome cu brug Gobernador Fredis Refunjol na Pos Chikito. Pa un motibo of otro e chauffeur di e auto Renault color cora biniendo for di Pos Chikito direccion Oranjestad, a perde control y bolter net prome cu e brug.
Nos di Cuerpo Policial ta haci un apelacion na testigo(nan) pa tuma contacto cu Departamento di Trafico na telefoon 5852500


text:
ORANJESTAD – Nos strategisch grensoverleg un bes mas ta demostra e poder di bon cooperacion entre departamentonan hudicial y nos sistema di radar pa asina mantene nos fronteranan mucho mas sigur, exitosamente.
Den oranan di marduga, nos radarnan a detecta un boto procedente di Venezuela cu a haci e intento di drenta awanan teritorial di Aruba. Manera ta procedura, radarkamer a bati alarma mesora na Kustwacht y e unidad di helicopter di polis como tambe K-9, pa asina mobilisa y controla e area.
Kustwacht a detecta e boto y a persigui esaki, caminda a detecta tambe cu nan lo a tira algun bulto den lama. Sin mas, a logra intercepta e boto aki cu shete persona ilegal abordo y un cantidad grandi di substancianan ilegal.
E unidad di helicopter di KPA a keda en buskeda di e resto di bultonan cu a wordo tira den awanan teritorial.
Minister di Husticia y Asuntonan Social a expresa su gratitud pa cu e tremendo trabou di parti di nos departamentonan hudicial cu a tuma accion mesora pa intercepta e boto aki. Na mes momento ta reconoce e importancia di e radarnan cu ta trahando optimalmente pa asina percura cu Aruba ta hermeticamente sera.